**Koncepcija par zemes dzīļu izmantošanas tiesiskā regulējuma pilnveidošanu potenciālo investīciju piesaistei**

Saturs

[Kopsavilkums 4](#_Toc401572510)

[1. Ievads 5](#_Toc401572511)

[2. Situācijas apraksts 7](#_Toc401572512)

[2.1. Normatīvais regulējums Latvijā un esošie aprobežojumi zemes īpašniekiem 7](#_Toc401572513)

[2.2. Derīgo izrakteņu ieguve Latvijas kontinentālā šelfā un ekskluzīvajā ekonomiskā zonā. 9](#_Toc401572514)

[2.3. Iestādes un institūcijas 9](#_Toc401572515)

[2.4. Zemes īpašumtiesības 10](#_Toc401572516)

[2.5. Kas ir zemes dzīļu izmantošana 15](#_Toc401572517)

[2.6. Ģeoloģiskā informācija 16](#_Toc401572518)

[2.7. Mazizplatītie un problemātiskie resursi Latvijā 17](#_Toc401572519)

[2.8. Sabiedrības un nozares uzņēmēju informēšana 18](#_Toc401572520)

[3. Ekonomiskie instrumenti zemes dzīļu izmantošanā un zemes dzīļu izmantošanas nozīme tautsaimniecībā 18](#_Toc401572521)

[3.1. Dabas resursu nodoklis 18](#_Toc401572522)

[3.2. Zemes dzīļu izmantošanas nozīme tautsaimniecībā 19](#_Toc401572523)

[4.Tiesības uz derīgajiem izrakteņiem citās valstīs un normatīvais regulējums 23](#_Toc401572524)

[4.1. Tiesības uz derīgajiem izrakteņiem 23](#_Toc401572525)

[4.2. Normatīvais regulējums 24](#_Toc401572526)

[5. Problēmas zemes dzīļu izmantošanā un būtiskākie risinājumi 25](#_Toc401572527)

[5.1. Iestādes un institūcijas. 25](#_Toc401572528)

[5.2. Normatīvais regulējums 26](#_Toc401572529)

[5.3. Zemes īpašumtiesības. 26](#_Toc401572530)

[5.4. Ģeoloģiskā informācija. 27](#_Toc401572531)

[5.5. Ekonomiskie instrumenti. 28](#_Toc401572532)

[5.6. Zemes dzīļu izmantošanas nozīme tautsaimniecībā. 28](#_Toc401572533)

[5.7. Zemes dzīļu izmantošana un problemātiskie resursi. 28](#_Toc401572534)

[5.8. Sabiedrības informēšana. 29](#_Toc401572535)

[5.9. Komersanti. 29](#_Toc401572536)

[5.10. Valsts loma. 29](#_Toc401572537)

[6. Risinājuma varianti – tiesiskā regulējuma pilnveidošanas iespējas 30](#_Toc401572538)

[7. Turpmākās rīcības plānojums 39](#_Toc401572539)

[8. Pārskatu iesniegšanas kārtība 39](#_Toc401572540)

# Kopsavilkums

Koncepcija sagatavota, ievērojot Ministru kabineta 2014.gada 25.februāra sēdē (prot. Nr.12, 33.§, 4.punkts) Vides aizsardzības un reģionālās attīstības ministrijai uzdoto sagatavot un iesniegt ekonomikas ministra izveidotajā darba grupā par potenciālo investīciju projektu īstenošanu derīgo izrakteņu ieguvē koncepcijas projektu par zemes dzīļu izmantošanas tiesiskā regulējuma pilnveidošanu potenciālo investīciju piesaistei.

Koncepcijā raksturota situācija zemes dzīļu izmantošanā – normatīvais ietvars, zemes dzīļu īpašumtiesības, zemes dzīļu zināmie un perspektīvie resursi un pieejamā ģeoloģiskā informācija, iesaistītās institūcijas un sabiedrības grupas, ekonomiskie instrumenti zemes dzīļu izmantošanā un zemes dzīļu izmantošanas nozīme tautsaimniecībā.

Identificēta virkne problēmu un kritiski izvērtēts zemes dzīļu izmantošanu regulējošais normatīvais ietvars, īpaši pievēršot uzmanību zemes dzīļu īpašumtiesībām. Latvijā, atšķirībā no citām Eiropas Savienības dalībvalstīm, zemes dzīles bez atrunām un izņēmumiem pieder zemes īpašniekam. Šāda situācija kavē resursu izpēti un apgūšanu, kā arī rada investīcijām nedraudzīgu vidi.

Piedāvāti problēmas risinājuma varianti.

**A variants. Normatīvais regulējums netiek pārskatīts un mainīts**. Šajā gadījumā, tāpat kā līdz šim, zemes dzīļu izmantošanā saglabāsies esošā (arhaiskā) situācija. Netiek veidota paredzama un ieguldījumiem pievilcīga vide, investoru piesaiste būs apgrūtināta, pat neiespējama.

**B** **variants**: **zemes dzīles tiek saglabātas privātpersonas īpašumā, nosakot konkrētus īpašuma tiesību aprobežojumus.** Tiek izmantots esošais normatīvo aktu ietvars, to papildinot un izdarot grozījumus. Šis risinājums ir “teritoriāli piesaistīts” – ja ir interese par minerālresursu izpēti, tiek risināts katrs atsevišķais gadījums, piemēram, nosakot valsts zemes dzīļu nogabalu (neregulāras vai regulāras formas nogabalu, kas sākas noteiktā dziļumā) un papildus vienojoties ar katru „virszemes tiesību” īpašnieku par meklēšanas un izpētes veikšanu ar kontaktmetodēm konkrētā īpašumā.

**C variants**: **zemes dzīles turpmāk pieder valstij ar privātpersonu tiesībām saglabāt zemes virsmas tiesības**. Tiesības uz minerāliem jeb minerāltiesības ir tiesības pētīt un iegūt minerālus, kas atrodas zināmā zemes dziļumā. Virszemes tiesības ir tiesības izmantot zemi, augsni, iegūt derīgos izrakteņus, kas atrodas zem augsnes – smilti, granti, mālu, kūdru u.tml. Tiek piedāvāts novilkt nosacītu horizontālu līniju zemes dzīlēs, no kuras minerāltiesības vai „pirmpirkuma tiesības” uz minerālresursuizmantošanu piederētu valstij. Šī līnija var atrasties 300, 100 vai 50 m dziļumā vai kādā citā pamatotā dziļumā, tādā, kas faktiski neietekmē īpašnieka tiesības un iespējas izmantot „zemes virsmu” un gūt visus labumu no tās izmantošanas. Minerāltiesību līniju var novilkt arī pa ģeoloģisko robežu, piemēram pa leduslaikmeta nogulumu robežu (šī un citu koncepcijā lietoto ģeoloģisko terminu skaidrojumi doti 1.pielikumā).

**D variants: izdalīt derīgos izrakteņus un zemes dzīļu nogabalus ar derīgām īpašībām kā atsevišķu īpašuma priekšmetu.**

Speciālais likums ieviestu derīgo izrakteņu dalījumu valstij un zemes īpašniekam piederošajos derīgajos izrakteņos. Valstij un zemes īpašniekam piederošos derīgos izrakteņus noteiktu uz likuma pamata izdoti attiecīgus sarakstus saturoši Ministru kabineta noteikumi. Valstij piederoši derīgie izrakteņi un ģeoloģiskās struktūras (zemes dzīļu nogabali) tikt noteikti, ņemot vērā kritērijus, piemēram, derīgo izrakteņu apjoms un kvalitāte, eksporta potenciāls.

B, C un D variantos zemes īpašniekam pienākas kompensācija par zemes dzīlēm, ja tās tiek izmantotas.

# 1. Ievads

Koncepcija sagatavota, ievērojot Ministru kabineta 2014.gada 25.februāra sēdē (prot. Nr.12, 33.§, 4.punkts) Vides aizsardzības un reģionālās attīstības ministrijai uzdoto sagatavot un iesniegt ekonomikas ministra izveidotajā darba grupā par potenciālo investīciju projektu īstenošanu derīgo izrakteņu ieguvē koncepcijas projektu par zemes dzīļu izmantošanas tiesiskā regulējuma pilnveidošanu potenciālo investīciju piesaistei.

Zemes dzīļu izmantošana Latvijā līdz šim ir saistīta ar zemes īpašnieku, galvenokārt privātpersonu un komersantu, tiešu un nepastarpinātu ieinteresētību. Tomēr zemes dzīļu uzbūve, resursu un zemes dzīļu derīgo īpašību izplatības robežas nesakrīt ar zemes īpašumu vai administratīvajām robežām un īpašnieka iespējām īstenot efektīvu to izmantošanu. Turklāt, derīgo izrakteņu ieguve, kalnrūpniecība, no citām nozarēm atšķiras ar to, ka to nevar pārcelt tur, kur ir lētāks darba spēks vai piemērotāka infrastruktūra, kā arī derīgā izrakteņa atradne (rūdas ķermenis) var vienlaikus atrasties vairāku īpašnieku teritorijā, tās izstrāde var būt saistīta ar nepieciešamību šķērsot citiem īpašniekiem piederošās teritorijas. Ieguves (ražošanas objekta) vietu nosaka ģeoloģiskie apstākļi un atradnes izvietojuma īpatnības.

Koncepcijas mērķi ir:

1. veidot investīcijām labvēlīgu vidi, būtiski pilnveidojot normatīvo aktu ietvaru tieši attiecībā uz zemes īpašnieka tiesībām un pienākumiem un valsts iespējām veicināt zemes dzīļu racionālu un efektīvu izmantošanu;
2. veicināt zemes īpašnieku ieinteresētību zemes dzīļu resursu izpētē un izmantošanā.

Koncepcijā izmantots:

* Vides aizsardzības un reģionālās attīstības ministrijas sagatavotā informācija;
* Ekonomikas ministrijas sniegtā informācijas par zemes dzīļu izmantošanas nozīmi tautsaimniecībā un statistikas dati;
* viedokļi, kas izteikti Ekonomikas ministra vadītajā daba grupā, kas izveidota, pamatojoties uz Lielo un stratēģiski nozīmīgo investoru padomes 2014.gada 14.janvāra sēdes protokola Nr.13 3.jautājuma 1.punktu;
* zvērinātu advokātu biroja „Raidla, Lejiņš & Norcous” ziņojums par zemes dzīļu izmantošanas tiesiskā regulējuma pilnveidošanu, kas sagatavots pamatojoties uz 2014.gada 22.augusta līgumu Nr.70 ar Vides aizsardzības un reģionālās attīstības ministriju.

Minētais ziņojums koncepcijā iekļauts citātu veidā, bet piedāvātajā risinājuma variantā D ziņojuma teksts integrēts koncepcijas tekstā.

Formālo sabiedrības grupu neformālo sabiedrības grupu un atsevišķu fizisku personu viedokļi koncepcijas tapšanas gaitā nav noskaidroti, jo koncepcija bija ierobežotas pieejamības. Vides aizsardzības un reģionālās attīstības ministrijas 2013.gadā sagatavotā Informatīvā ziņojuma par zemes dzīļu izmantošanu un Vides politikas pamatnostādņu 2014.–2020.gadam apspriešanas gaitā Latvijas Ģeologu savienība paudusi viedokli, ka pašreizējais tiesiskais regulējums ierobežo saprātīgu zemes dzīļu izmantošanu.

Vēršam uzmanību, ka:

* koncepcijā piedāvātie varianti nenozīmē, ka tiek plānots ikvienā valsts kvadrātkilometrā veikt derīgo izrakteņu ieguvi. Zemes dzīļu tiesiskā regulējuma pilnveidošana neatceļ pastāvošos un nākotnē iespējamos derīgo izrakteņu ieguves aizliegumus, piemēram, aizliegumu iegūt derīgos izrakteņus, izņemot pazemes ūdeņus, daļā īpaši aizsargājamo dabas teritoriju vai Baltijas jūras krasta kāpu aizsargjoslā;
* koncepcija attiecas ne tikai uz pašlaik Latvijā iegūstamajiem derīgajiem izrakteņiem, kas, izņemot pazemes ūdeņu un ogļūdeņražus, tiek iegūti ar atklāta karjera metodi, bet arī uz nākotnē potenciāli iegūstamajiem derīgajiem izrakteņiem, ko varētu iegūt ar šahtu metodi.

# 2. Situācijas apraksts

## 2.1. Normatīvais regulējums Latvijā un esošie aprobežojumi zemes īpašniekiem

Ir izveidota normatīvo aktu sistēma, kas reglamentē zemes dzīļu izmantošanu un nosaka atbildīgās institūcijas. Zemes dzīļu izmantošanas ietvaru nosaka likums „Par zemes dzīlēm” un saskaņā ar to izdotie Ministru kabineta noteikumi. Normatīvo aktu uzskaitījums un to īss raksturojums dots 1.pielikumā. Normatīvie akti nosaka zemes dzīļu izmantošanas licenču saņemšanas kārtību, prasības ģeoloģiskajai izpētei un derīgo izrakteņu ieguvei, ieguves vietu rekultivācijai, kā arī ģeotehniskajai izpētei.

Likums „Par zemes dzīlēm” (turpmāk – likums) nosaka, ka:

* zemes dzīles un visi derīgie izrakteņi, kas tajās atrodas, pieder zemes īpašniekam. Zemes īpašnieks vai tā attiecīgi pilnvarota persona, ja zemes īpašnieks ir valsts vai pašvaldība, var rīkoties ar zemes dzīlēm, ciktāl šis likums un citi normatīvie akti neierobežo viņa tiesības;
* nacionālās drošības, vides un zemes dzīļu aizsardzības vajadzībām, valsts nozīmes derīgo izrakteņu un atradņu, kā arī valsts nozīmes zemes dzīļu nogabalu izmantošanai, valstiski nozīmīgu būvju ierīkošanai un ekspluatācijai īpašniekiem var atsavināt zemi saskaņā ar Sabiedrības vajadzībām nepieciešamā nekustamā īpašuma atsavināšanas likumu.

Likums nosaka, ka pazemes ūdens un ogļūdeņraži ir **valsts nozīmes derīgie izrakteņi**, kas ļauj valstij noteikt papildus nosacījumus šo derīgo izrakteņu izmantošanai, kā arī, ka Ministru kabinetam ir tiesības noteikt **valsts nozīmes zemes dzīļu nogabalus** (zemes garozas iecirkņi Latvijas teritorijā vai ekskluzīvajā ekonomiskajā zonā, kuros ir noteiktas zemes dzīļu īpašības un kuru lietošanai var būt sevišķi svarīga nozīme valsts ekonomikas, aizsardzības un citās jomās) un **valsts nozīmes derīgo izrakteņu atradnes** (Ministru kabineta noteikta atradne, kura atrodas Latvijas teritorijā vai ekskluzīvajā ekonomiskajā zonā un kuras krājumi nodrošina valsts vai vairāku tās reģionu vajadzības pēc attiecīgā derīgā izrakteņa). Ministru kabinets ir noteicis 27 valsts nozīmes atradnes un vienu valsts nozīmes zemes dzīļu nogabalu – Dobeles struktūru[[1]](#footnote-1). Nogabala platība ir 99,2km2 un tajā atrodas gan valsts un pašvaldības, gan privātās zemes. Ievērojot to, ka nogabals noteikts zemes dzīļu derīgo īpašību izmantošanai, noteikumos noteikti attiecīgi aprobežojumi zemes īpašniekiem: bez rakstiska saskaņojuma ar Valsts vides dienestu nogabalā aizliegts ierīkot urbumus, kas dziļāki par 500 metriem. Ar zemes īpašnieku vai tiesisko valdītāju jānoslēdz līgums par izpēti, zemes īpašnieks vai valdītājs nedrīkst to ierobežot vai traucēt.

Ministru kabinets ir noteicis atlīdzības aprēķināšanas un izmaksāšanas kārtību par zemes dzīļu īpašuma tiesību aprobežojumu valsts nozīmes zemes dzīļu nogabalos[[2]](#footnote-2). Atbilstoši noteikumiem vienreizēju atlīdzību par zemes dzīļu īpašuma tiesību aprobežojumu valsts nozīmes zemes dzīļu nogabalos aprēķina piecu procentu apmērā no zemes platības kadastrālās vērtības, kāda tā bijusi valsts nozīmes zemes dzīļu nogabala noteikšanas brīdī. Atlīdzību par zemes dzīļu īpašuma tiesību aprobežojumu zemes īpašniekam maksā tikai par to platību, zem kuras zemes dzīļu izmantošana ir aprobežota. Līdz šim atlīdzības atbilstoši minētajiem noteikumiem nav izmaksātas, jo vienīgajā noteiktajā valsts nozīmes nogabalā zemes īpašniekiem nav zemes dzīļu īpašuma tiesību aprobežojumu.

Būtiski, ka attiecībā uz valsts un pašvaldību zemēm tiesības izmantot zemes dzīles var iegūt tikai konkursa vai izsoles rezultātā[[3]](#footnote-3)

Obligāti konkurss jārīko, ja platība kūdrai ir lielāka par 150 ha, pārējiem derīgiem izrakteņiem – lielāka par 25 ha. Ja zemesgabals tiek iznomāts konkursa vai izsoles kārtībā, nomas maksa ir augstākā piedāvātā vai nosolītā cena. Konkursa vai izsoles sākumcena tiek noteikta atbilstoši sertificēta vērtētāja zemesgabala nomas maksas tirgus novērtējumā minētajai zemes nomas maksai. Ja konkurss netiek rīkots, iznomātājs nosaka nomas maksu atbilstoši zemesgabala nomas maksas tirgus novērtējumam. Abos gadījumos nomnieks papildus nomas maksai maksā normatīvajos aktos noteiktos nodokļus – nekustamā īpašuma nodokli, pievienotās vērtības nodokli, dabas resursu nodokli, kā arī citus nodokļus un nodevas, kuri var tikt attiecināti uz iznomāto zemi.

## 2.2. Derīgo izrakteņu ieguve Latvijas kontinentālā šelfā un ekskluzīvajā ekonomiskā zonā.

Derīgo izrakteņu ieguves regulējumu šajā teritorijā nosaka **Jūras vides aizsardzības un pārvaldības likums,** kurā noteiktas Latvijas valsts suverēnās tiesības un jurisdikcija saimniekot tās kontinentālajā šelfā un ekskluzīvajā ekonomiskajā zonā, ievērojot starptautisko līgumu nosacījumus. Latvijai ir suverēnas tiesības pētīt kontinentālo šelfu (jūras dibena virsma un dzīles zemūdens rajonos, kas ir Latvijas sauszemes teritorijas dabiskais turpinājums, atrodas tūlīt aiz Latvijas teritoriālās jūras robežām un sniedzas līdz šā panta trešajā daļā noteiktajām robežām) un izmantot tā dabas resursus atbilstoši šā likuma un citu normatīvo aktu prasībām. Būtiski ir uzsvērt, ka kontinentālā šelfa dabas resursi ir Latvijas īpašums. Latvijai ekskluzīvajā ekonomiskajā zonā ir suverēnas tiesības pētīt, aizsargāt, izmantot un pārvaldīt ekskluzīvās ekonomiskās zonas dabas resursus, kas atrodas jūras dibenā, tā dzīlēs un ūdeņos, un pārvaldīt šo resursu izmantošanu, kā arī veikt citas darbības, kas nepieciešamas ekskluzīvās ekonomiskās zonas izpētei un izmantošanai. Tāpat valstij ir ekskluzīvas tiesības būvēt un ierīkot mākslīgās salas, būves un iekārtas, kas nepieciešamas dabas resursu izpētei, ieguvei un citām darbībām, kā arī pārraudzīt šādu mākslīgo salu, būvju un iekārtu būvniecību, ierīkošanu un izmantošanu. Latvija var atļaut publiskai personai vai privātpersonai veikt darbības kontinentālajā šelfā un ekskluzīvajā ekonomiskajā zonā atbilstoši šim likumam vai speciālajiem likumiem, kas regulē dabas resursu ieguvi un citu darbību veikšanu Latvijas jūras ūdeņos, izsniedzot attiecīgajam darbības veidam atbilstošu atļauju vai licenci.

## 2.3. Iestādes un institūcijas

Zemes dzīļu pārvaldība sadalīta starp vairākām institūcijām:

* **Valsts vides dienests** (VVD), kas ir Vides aizsardzības un reģionālās attīstības ministrijas (VARAM) padotības iestāde un izsniedz derīgo izrakteņu atradņu pases, nosaka derīgo izrakteņu ieguves limitus, izsniedz zemes dzīļu izmantošanas licences, izsniedz dabas resursu lietošanas atļaujas, kā arī veic zemes dzīļu izmantošanas kontroli;
* **pašvaldības** izsniedz bieži sastopamo derīgo izrakteņu (māls, smilts, smilts-grants, irdenie saldūdens kaļķieži, smilšmāls, mālsmilts, aleirīts, kūdras iegulas līdz 5 ha platībā vienam īpašniekam piederoša īpašuma robežās) ieguves atļaujas, pārrauga derīgo izrakteņu ieguves vietu rekultivāciju;
* **VSIA „Latvijas Vides, ģeoloģijas un meteoroloģijas centrs”** (turpmāk – Centrs), kuras kapitāldaļu turētāja ir VARAM, uztur ģeoloģiskās informācijas sistēmu, akceptē derīgo izrakteņu krājumus, gatavo derīgo izrakteņu atradņu pasēm un derīgo izrakteņu ieguves limitiem nepieciešamo informāciju VVD darbības nodrošināšanai, sniedz maksas pakalpojumus par ģeoloģiskās informācijas sagatavošanu un sniegšanu;
* **Ekonomikas ministrija** izsniedz licences ogļūdeņražu meklēšanai, izpētei un ieguvei.

Kā zemes īpašnieku pārstāvji zemes dzīļu apsaimniekošanā iesaistītas gan pašvaldības, gan **AS** **„Latvijas Valsts meži”** (apsaimnieko Zemkopības ministrijas valdījumā esošo valsts zemi), kā arī VARAM padotības iestāde **Dabas aizsardzības pārvalde** (apsaimnieko VARAM valdījumā esošo valsts zemi).

Attiecībā uz valsts un pašvaldību zemēm komersants tiesības izmantot zemes dzīles var iegūt konkursa kārtībā, savukārt privātpersonas pašas ir tiesīgas lemt par savas zemes un zemes dzīļu izmantošanu, t.sk. arī derīgo izrakteņu ieguvi.

## 2.4. Zemes īpašumtiesības

Saskaņā ar Civillikuma 1042.pantu zemes īpašniekam pieder ne vien tās virsa, bet arī gaisa telpa virs tās, kā arī zemes slāņi zem tās un visi izrakteņi, kas tajos atrodas. No minētās normas burtiskās jēgas izriet, ka zemes gabala īpašniekam pieder ne tikai zemes virsma, tas ir, augsne un virszemes ūdeņi, bet arī „gaisa stabs” virs šī zemes gabala un „zemes konuss”, kas sniedzas no zemes virsas līdz zemeslodes centram. Vadoties no šīs izpratnes, juridiskajā literatūrā atzīts, ka Civillikums nepazīst *augstuma vai dziļuma robežas* un gadījumā, ja kādam īpašniekam būtu interese aizstāvēt savas tiesības lielā augstumā vai dziļumā, tad tas viņam vienmēr ir iespējams.[[4]](#footnote-4) Šāds vispārējs zemes kā īpašuma priekšmeta telpisko robežu raksturojams attiecībā uz zemes slāņiem noteikts arī likuma „Par zemes dzīlēm” 3.panta pirmajā daļā, tas ir, ka zemes dzīles un visi derīgie izrakteņi, kas tajās atrodas, pieder zemes īpašniekam.

Satversmes 105.pantā garantētas personas uz īpašumu un noteikts, ka īpašuma tiesības var ierobežot vienīgi saskaņā ar likumu. Savukārt īpašuma piespiedu atsavināšana sabiedrības vajadzībām pieļaujama tikai izņēmuma gadījumos uz atsevišķa likuma pamata pret taisnīgu atlīdzību. Kā izriet no juridiskajā literatūrā norādītā, nosacījums, ka īpašuma tiesības var ierobežot vienīgi ar likumu, liedz noteikt nepamatotus un nevajadzīgus īpašuma tiesību ierobežojumus. Valstij īpašuma tiesību jomā ir jānodrošina saprātīgs līdzsvars starp valstisko regulējumu un personas rīcības brīvību, atstājot personai izvēles tiesības tajās sfērās, kur īpašs regulējums nav nepieciešams. Īpašuma tiesības var ierobežot, ja ierobežojumi ir attaisnojami, proti, ja tie ir noteikti saskaņā ar likumu, tiem ir leģitīms mērķis un tie ir samērīgi. Leģitīma mērķa esamība liecina par to, ka īpašuma tiesību ierobežojums ir noteikts sabiedrības interesēm.[[5]](#footnote-5) No minētajām tiesību normām izriet, ka, izvērtējot zemes īpašnieka tiesību uz zemes dzīlēm ierobežojuma leģitīmo mērķi un samērīgumu, ar likumu iespējams noteikt ierobežojumus zemes īpašniekam izmantot zemes dzīles**.**

Saskaņā ar likuma „Par zemes dzīlēm” 5.panta otro daļu Ministru kabinets ir tiesīgs juridiskajām un fiziskajām personām piederošo zemi un tās dzīles likumos noteiktajos gadījumos apgrūtināt ar valstij nepieciešamajiem īpašuma tiesību aprobežojumiem. Atbilstoši minētā likuma 12.1panta pirmajai daļai zemes dzīļu īpašuma tiesību aprobežojumu var noteikt valsts nozīmes zemes dzīļu nogabalos, ja sabiedrības un valsts interesēs nepieciešams izmantot zemes dzīļu derīgās īpašības vai iegūt pazemes ūdeņus. Par katru zemes dzīļu īpašuma tiesību aprobežojumu un zemes dzīļu vai to īpašību izmantošanas gadījumu Ministru kabinets lemj atsevišķi. Tāpat minētā likuma 5.panta trešā daļa noteic, ka nacionālās drošības, vides un zemes dzīļu aizsardzības vajadzībām, valsts nozīmes derīgo izrakteņu un atradņu, kā arī valsts nozīmes zemes dzīļu nogabalu izmantošanai, valstiski nozīmīgu būvju ierīkošanai un ekspluatācijai īpašniekiem var atsavināt zemi saskaņā ar likumu „Par nekustamā īpašuma piespiedu atsavināšanu valsts un sabiedriskajām vajadzībām”[[6]](#footnote-6). Ievērojot minēto, secināms, ka esošā regulējuma ietvaros ir iespējas sabiedrības interesēs ierobežot zemes īpašnieka tiesības uz zemes dzīļu izmantošanu vai atsavināt zemi.

Gadījumos, kad nav saskatāmi priekšnosacījumi zemes īpašnieka tiesību ierobežošanai, zemes dzīles un visi derīgie izrakteņi to dabiskā stāvoklī ir zemes gabala sastāvdaļa un pieder zemes īpašniekam. Vienlaikus jāņem vērā, ka likuma „Par zemes dzīlēm” 8.panta pirmajā daļā sniegts zemes dzīļu izmantotāju uzskaitījums, cita starpā paredzot, ka zemes dzīles var izmantot ne tikai zemes īpašnieks, tiesiskais valdītājs vai zemes īpašnieka pilnvarotā persona, bet arī persona, kas ar zemes īpašnieku vai pilnvaroto personu noslēgusi līgumu, kurā norādīts zemes dzīļu izmantošanas veids. Šis līgums ir obligāts priekšnoteikums zemes dzīļu izmantošanas licences vai bieži sastopamo derīgo izrakteņu ieguves atļaujas saņemšanai. Gadījumā, ja zemes dzīļu izmantošanas tiesības nodotas citai personai, tā, atbilstoši līgumam, var iegūt īpašumu uz atdalītajiem derīgajiem izrakteņiem zemes dzīļu izmantošanas atļaujā (licencē) noteiktajā apjomā. Ievērojot minēto, secināms, ka esošais regulējums norāda uz iespējām, pamatojoties uz savstarpēju vienošanos, zemes īpašniekam brīvprātīgi ierobežot sev ar likumu noteiktās zemes dzīļu izmantošanas tiesības par labu citai personai. Šādā gadījumā zemes dzīļu izmantošana nav saistīta ar sabiedrisko interešu nodrošināšanu, bet zemes īpašnieka interesi, piemēram, gūt ienākumus no zemes dzīļu izmantošanas tiesību nodošanas zemes dzīļu izmantotājam un zemes dzīļu izmantotāja interesi gūt ienākumus no atdalīto derīgo izrakteņu realizācijas. Minētās attiecības balstās uz pušu privātautonomijas principa realizāciju privāto tiesību jomā.

|  |
| --- |
| *No M.Tarlapa (zv.adv.birojs „Raidla, Lejiņš & Norcous” ziņojuma)*  Zemes dzīļu lietošanas tiesiskais regulējums balstās uz Civillikuma 1042. un 1043.panta, kā arī uz likuma „Par zemes dzīlēm” (Likums) noteikumiem un nosacījumiem. Atbilstoši minēto Civillikuma normu gramatiskajai interpretācijai (1) zemes dzīles un visi tajās esoši derīgie izrakteņi pieder zemes īpašniekam; un (2) zemes īpašnieka rīcība ar viņam piederošajām zemes dzīlēm ir neaprobežota[[7]](#footnote-7). Derīgie izrakteņi to dabiskā stāvoklī ir zemes gabala sastāvdaļa un atbilstoši vispārīgam principam tie nav uzskatāmi par patstāvīgu īpašuma priekšmetu.[[8]](#footnote-8)  Zemes dzīļu un derīgo izrakteņu tiesiskā piederība Latvijas teritorijā ir nemainīga jau vismaz kopš 19.gadsimta. Civillikuma 1042.pants ir tāds pats, kā Baltijas vietējo civillikumu kopojuma 877.pants. Šī tiesību norma tika interpretēta tādējādi, ka bez zemes gabala īpašnieka piekrišanas ir nepieļaujamas jebkādas darbības zemes dzīlēs neatkarīgi no tā, kādā dziļumā tās tiek veiktas.[[9]](#footnote-9) Savukārt nedaudz vēlāk tiesību doktrīnā norādīts, ka faktiski tiesības uz zemes dzīlēm attiecināmas tieši uz tajās esošajiem derīgajiem izrakteņiem, nevis uz zemes dzīlēm vispār.[[10]](#footnote-10) Turklāt tiek uzsvērts, ka  „*[z]emes īpašnieka tiesību būtība ir nodrošināt viņa tiesības uz zemes dzīļu saturu tikai tiktāl, ciktāl sniedzas iespējas uz tām iedarboties*”.[[11]](#footnote-11)  Tāpat arī tiek norādīts, ka atšķirībā no Rietumeiropas valstīm Baltijā zemes dzīļu īpašumtiesību sistēma būvēta ap zemes īpašnieka tiesībām iegūt derīgos izrakteņus tam piederošās zemēs. Turpretim Rietumeiropā pamatā darbojas princips, ka tiesības iegūt derīgos izrakteņus nav tieši saistītas ar tiesībām uz attiecīgo zemes gabalu. Kā norāda Dr. iur. prof. Jānis Rozenfelds:  „*[Civillikums] tā oriģinālajā formātā, t.i., uz 1938.gada 1.janvāri, kad tas pirmo reizi stājās spēkā, izvirzīja ļoti kategorisku [īpašuma fiziskās vienotības] principa ievērošanu, kas uz tā laika likumdošanas kopīgā fona raksturojama kā ļoti konservatīva.*”[[12]](#footnote-12)  Iepriekš minētie secinājumi pārnesti arī Likumā – tas vēlreiz atkārto, ka zemes dzīles un tajās esošie derīgie izrakteņi pieder attiecīgo zemes gabalu īpašniekiem (3.pants), kā arī liedz trešajām personām bez īpašnieka tiešas piekrišanas izmantot zemes dzīles (8.pants). No Likuma 5.panta trešās daļas, piemēram, ir noprotams, ka pat valsts nozīmes derīgo izrakteņu atradņu ekspluatācija zemes gabalos, kas pieder privātpersonām, ir iespējama tikai tad, kad attiecīgais zemes gabals ir atsavināts saskaņā ar Sabiedrības vajadzībām nepieciešamā nekustamā īpašuma atsavināšanas likuma (turpmāk – **Atsavināšanas likums**) noteikumiem un nosacījumiem[[13]](#footnote-13).  Tai pat laikā jāatzīst, ka Likums ierobežo zemes īpašnieku absolūto varu pār zemes dzīlēm un tajās esošajiem derīgajiem izrakteņiem. Tā kā zemes dzīles tiek atzītas par „*neatjaunojamu vērtību, kas izmantojama vienlaikus zemes īpašnieku, valsts un sabiedrības labā*” (Likuma 6.panta pirmā daļa), tad zemes dzīļu izmantošana ar Likumu tiek pakļauta licencēšanai (Likuma 10.pants) ar atsevišķiem izņēmumiem, kas attiecas uz bieži sastopamo derīgo izrakteņu iegūšanu ierobežotā teritorijā un dziļumā (Likuma 11.pants). Tiek pat norādīts, ka Likumā ietvertie nekustamā īpašuma aprobežojumi ir pretrunīgi un nonāk pretrunā ar Likuma vispārējiem principiem īpašuma horizontālās nedalāmības kontekstā.[[14]](#footnote-14)  Papildus derīgajiem izrakteņiem Likums pievēršas arī valsts nozīmes zemes dzīļu nogabaliem – Ministru kabineta noteiktiem zemes garozas iecirkņiem, „*kuros ir noteiktas zemes dzīļu īpašības un kuru lietošanai var būt sevišķi svarīga nozīme valsts ekonomikas, aizsardzības un citās jomās*” (Likuma 1.panta 19.punkts). Tomēr, vērtējot Likuma regulējumu šajā jautājumā, jāsecina – Likums galvenokārt koncentrējas uz potenciālām derīgo izrakteņu krātuvēm un ar to ieguvi saistītiem aspektiem. Savukārt ar valsts nozīmes zemes dzīļu nogabaliem saistītais Likuma regulējums ir sekundārs un aprobežojas ar vispārīga rakstura normām, neskarot šo jomu konkrēti. |

Zemes dzīļu izmantošanas kontekstā būtiski analizēt zemes īpašumtiesības.

Zemes īpašumu un lietojumu sadalījums pēc īpašnieka statusa, pašvaldībām un valstij piekritīgā zeme dota 1.tabulā.

1.tabula

**Zemes īpašumu un lietojumu sadalījums pēc īpašnieka statusa, pašvaldībām un valstij piekritīgā zeme, zeme zemes reformas pabeigšanai, rezerves zemes fonda zeme un zeme zem publiskajiem ūdeņiem**

**(uz 01.01.2014.)**

|  |  |  |  |  |  |
| --- | --- | --- | --- | --- | --- |
|  | **Nr.**  **p. k.** | **Zemes īpašumu un lietojumu sadalījums pēc īpašnieka statusa, pašvaldībām un valstij piekritīgā zeme, zeme zemes reformas pabeigšanai, rezerves zemes fonda zeme un zeme zem publiskajiem ūdeņiem** | **Zemes vienību skaits** | **Platība, ha** | **% no NĪVK IS reģistrētās kopplatības** |
|  | 1 | Fizisko personu īpašumā | 649 582,0 | 3 122 917,8 | **48,4** |
|  | **2** | **Juridisko personu īpašumā** | 102 409,0 | 949 689,5 | **14,7** |
|  | **3** | **Pašvaldību īpašumā** | 30 281,0 | 88 565,5 | **1,4** |
|  | **4** | **Valsts institūciju īpašumā** | 13 373,0 | 1 138 424,1 | **17,7** |
|  | 5 | Jaukta statusa kopīpašumi | 18 987,0 | 17 057,6 | **0,3** |
|  | 6 | Fizisko personu lietošanā | 19 151,0 | 80 579,5 | **1,2** |
|  | 7 | Juridisko personu lietošanā | 616,0 | 1 083,4 | **0,0** |
|  | **8** | **Pašvaldībām piekritīgā zeme** | 125 154,0 | 220 169,4 | **3,4** |
|  | **9** | **Valstij piekritīgā zeme** | 14 522,0 | 697 311,9 | **10,8** |
|  | 10 | Zeme zemes reformas pabeigšanai | 5 265,0 | 10 527,4 | **0,2** |
|  | 11 | Rezerves zemes fonda zeme | 21 901,0 | 24 483,0 | **0,4** |
|  | 12 | Zeme zem publiskajiem ūdeņiem | 1 367,0 | 97 529,8 | **1,5** |
|  |  | **Valstī kopā:** | **1 002 608,0** | **6 448 338,9** | **100,0** |

  Avots – Valsts zemes dienests, Nekustamā īpašuma valsts kadastra informācijas sistēma

Sasummējot pašvaldību īpašumā, valsts institūciju īpašumā, pašvaldībām piekritīgo un valstij piekritīgo zemi (1.tabula) secināms, ka **valsts un pašvaldību īpašumā un tām piekrītoši ir 33,3% zemes platību valstī (neskaitot kontinentālā šelfa platības).**

Īpaša uzmanība jāpievērš kategorijai „Juridisko personu īpašums” (tabulas 2.rinda). Saskaņā ar Valsts zemes dienesta skaidrojumu, kategorijā „Juridisko personu īpašums” iekļauta gan AS „Latvijas Valsts meži” īpašumā esošā zeme, gan pašvaldību komersantu, piem., SIA „Rīgas meži” zeme, gan baznīcu draudžu zeme. Tātad, par 14,7% zemes nav viennozīmīgi skaidrs – cik procentu no minētajiem 14,7% zemes tiešām ir valsts pārziņā un tātad valstij pieder arī zemes dzīles. Vismaz 33,3% valsts teritorijas valsts zemes dzīļu izmantošanu var plānot pašreizējā tiesiskā regulējuma ietvaros. Ja pieskaita juridisko personu zemi, zemes dzīļu izmantošanu varētu plānot 48% teritorijas, bet pie juridisko personu zemes, kā jau minēts, tiek pieskaitīta arī zeme, kas nepieder ne valstij, ne pašvaldībām. Turklāt, jāņem vērā, ka ir virkne teritoriju, kur ieguve nav iespējama – ceļi, aizsargjoslas, īpaši aizsargājamas dabas teritorijas.

Valsts zemes dienestā izstrādes stadijā ir īpašumu piederības karte, kurā īpašumi pēc īpašnieka statusa sadalīti piecās kategorijās: fiziska persona, jaukta statusa kopīpašums, juridiska persona, valsts, pašvaldības. Karte varētu būt publiski pieejama 2015.gadā. Kartē uzskatāmi redzamas minētās īpašumu kategorijas, tomēr arī kartē ir tā pati problēma, kas 1.tabulā attēlotajam zemes īpašumu un lietojumu sadalījumam pēc īpašnieka statusa – neskaidrība ar juridisko personu zemi.

Līdz ar to secināms, ka Valsts zemes dienesta izmantotais zemes īpašumu un lietojumu sadalījums pēc īpašnieka statusa attiecībā uz kategoriju „juridiska persona” ir pārskatāms, skaidri nodalot valsts un pašvaldību zemes no pārējo juridisko personu zemes.

## 2.5. Kas ir zemes dzīļu izmantošana

Saskaņā ar likumu „Par zemes dzīlēm” zemes dzīļu izmantošanas veidi ir šādi: 1) ģeoloģiskā, hidroģeoloģiskā, inženierģeoloģiskā, ģeoekoloģiskā vai ģeofizikālā izpēte; 2) zemes dzīļu monitoringa sistēmas izveide vai monitoringa veikšana; 3) derīgo izrakteņu meklēšana, izpēte vai ieguve; 4) zemes dzīļu derīgo īpašību izmantošana; 5) urbuma ierīkošana, konservācija un likvidācija. Minētajiem zemes dzīļu izmantošanas veidiem Valsts vides dienestā ir jāsaņem zemes dzīļu izmantošanas licence, izņemot bieži sastopamo derīgo izrakteņu (minēti likuma pielikumā) ieguvi – tai ir jāsaņem pašvaldības atļauja.

Tā kā koncepcijas mērķis ir investoru piesaiste derīgo izrakteņu meklēšanai, izpētei un ieguvei, no visiem zemes dzīļu izmantošanas veidiem koncepcijā sīkāk apskatīti tieši ar derīgo izrakteņu meklēšanu, izpēti un ieguvi saistītie jautājumi.

Derīgo izrakteņu ieguvē izdala šādas darbu stadijas: derīgo izrakteņu meklēšana, izpēte, ieguve un ieguves vietas rekultivācija. Rekultivācijas mērķis ir nodrošināt pilnvērtīgu ieguves vietas turpmāku izmantošanu pēc derīgo izrakteņu ieguves pabeigšanas, novērst draudus cilvēku veselībai un dzīvībai un apkārtējai videi, kā arī sekmēt ieguves vietas iekļaušanos ainavā. Kopumā derīgo izrakteņu ieguves cikls var ilgt 20-30 gadus. Meklēšanas un izpētes stadijas aizņem vairākus gadus, prasa ievērojamus finanšu līdzekļus un citus resursus, bet uzņēmējs peļņu var iegūt tikai, kad uzsāk derīgā izrakteņa ieguves rezultātā iegūtās rūdas, substrāta vai bagātinātā produkta pārdošanu.

## 2.6. Ģeoloģiskā informācija

Ģeoloģisko izpēti pasūta un par to maksā zemes īpašnieks, nomnieks vai zemes dzīļu izmantošanas licences īpašnieks, ģeotehniskās izpētes gadījumā – arī projektētājs. Ģeoloģiskā informācija ir darbu finansētāja īpašums, bet, ņemot vērā šīs informācijas nozīmi tautsaimniecībā, tā jānodod glabāšanai valstij, atsevišķos gadījumos nosakot tās izmantošanas ierobežojumus noteiktā laika posmā. Latvijas tiesību normās nav noteikta situācija, kad ģeoloģiskās informācija ir darba veicēja īpašums.

Latvijā valsts institūcijas pašlaik ģeoloģisko izpēti neveic, bet nodrošina normatīvo ietvaru, lai ieinteresētās personas to varētu darīt. Ir pieejamas ģeoloģiskās kartes, kas sastādītas, izmantojot agrāk, veikto ģeoloģiskās izpētes un kartēšanas darbu rezultātus, kā arī cita ģeoloģiskā informācija.

Latvijas Vides, ģeoloģijas un meteoroloģijas centrs likumā „Par zemes dzīlēm” un citos normatīvajos aktos noteiktajā kārtībā iegūst, apkopo un uzglabā ģeoloģisko informāciju, kā arī nodrošina tās pieejamību. Ģeoloģiskā informācija tiek apkopota un uzglabāta Ģeoloģiskās informācijas sistēmā. Tajā tiek ietverti ģeoloģiskās un ģeotehniskās (definēta arī kā inženierģeoloģiskās) izpētes, zinātniskās pētniecības darbu, zemes dzīļu monitoringa rezultāti, kā arī derīgo izrakteņu ieguves un cita veida zemes dzīļu izmantošanas rezultātā iegūtie dati. Ģeoloģiskās informācijas sistēma pieder valstij. Ikvienai juridiskajai vai fiziskajai personai neatkarīgi no darbu finansēšanas veida zemes dzīļu izmantošanas rezultātā iegūtā ģeoloģiskā informācija jānodod valstij centra personā bez maksas, noslēdzot līgumu par tās izmantošanu. Nodotajai ģeoloģiskajai informācijai var noteikt ierobežotas pieejamības statusu.

Ģeoloģiskās informācijas sistēma (ko sarunvalodā speciālisti bieži sauc vienkārši par valsts ģeoloģijas fondu) sastāv no:

* valsts ģeoloģijas fonda, kurā atrodas pārskati par ģeoloģisko izpēti, tematiskiem pētījumiem, zemes dzīļu monitoringu, inženierģeoloģisko (ģeotehnisko) un ģeoekoloģisko izpēti un citiem darbiem papīra vai elektroniskā formā;
* valsts ģeoloģijas arhīva, kurā atrodas ģeoloģiskās izpētes darbu pirmmateriāli (piemēram, lauku darbu žurnāli);
* zinātniski tehniskās literatūras bibliotēkas;
* urbumu seržu glabātuves, kurā atrodas urbumu serdes, iežu etalonparaugu kolekcija, plānslīpējumu kolekcija un iežu paraugi;
* ģeoloģiskās informācijas, kas tiek nodota vai ir apkopota elektroniskā formā, piemēram, derīgo izrakteņu atradņu reģistrs; informācija par urbumiem, katalogi par ģeoloģiskās informācijas sistēmā esošo informāciju un kolekcijām; zemes dzīļu uzbūvi un īpašības raksturojošie matemātiskie modeļi.

Ģeoloģiskās informācijas sistēmā ietilpst gan agrāk, t.sk. pagājušajā gadsimtā, radīta ģeoloģiskā informācija, gan tagad iegūstamā. Daļa informācijas pieejama tīmekļa vietnē, tomēr pieeja ģeoloģiskajai informācijai, t.sk. ģeotelpiskā formātā, tiešsaziņā ir apgrūtināta, kas kavē tās plašu izmantošanu. Informācijas sistēma un seržu glabātuve nav piemērotas ģeoloģiskās meklēšanas un izpētes darbu veikšanai, jo to tehnoloģijas (konkrētās serdes intervāla automātiska meklēšana, paraugošana) netiek nodrošināta, kā arī pieejamā vēsturiskā ģeoloģiskā informācija nav sagatavota tās izvietošanai ģeotelpiskās informācijas sistēmā.

Turklāt seržu glabātuve atrodas nepiemērotās telpās, kas apgrūtina tās izmantošanu.

## 2.7. Mazizplatītie un problemātiskie resursi Latvijā

Kaut arī agrāko pētījumu gaitā Latvijas zemes dzīlēs konstatētas ģeoloģiskās anomālijas, kas liecina par iespējamu metālu rūdu klātbūtni, detalizēti pētījumi par šiem resursiem nav veikti, daļēji arī tādēļ, ka daļa no tiem atrodas lielā dziļumā. Šādus resursus sauc par mazizplatītiem un problemātiskie resursiem. Pie tiem Latvijā pieskaita brūnogles, limonītu dzelzsrūdas, dzelzs – mangāna konkrēcijas, urāna, dažādu reto un krāsaino metālu rūdas u.c.[[15]](#footnote-15) Lai sniegtu ieskatu par zemes dzīļu izmantošanas perspektīvām, 2.pielikumā sniegtskristāliskā pamatklintāja iežu krāsaino, reto un izkliedēto metālu litoķīmisko anomāliju raksturojums.

Šajā koncepcijā mazizplatītie un problemātiskie resursi saukti par **minerālresursiem.**

## 2.8. Sabiedrības un nozares uzņēmēju informēšana

Sabiedrībā ir visai vāja izpratne par Latvijas zemes dzīļu resursiem, to no nozīmi. Institūcijām (Valsts vides dienestam, Latvijas Vides, ģeoloģijas un meteoroloģijas centram, Vides aizsardzības un reģionālās attīstības ministrijai) ir tīmekļa vietnes, kurās tiek ievietota ar zemes dzīļu izmantošanu saistītā informācija, kā arī politikas plānošanas dokumenti. Publiski pieejamā ģeotelpiskā informācija ir vāji piemērota zemes dzīļu resursu, īpaši – minerālu un rūdu resursu – meklēšanai un izpētei, bet pašlaik institūcijām nav resursu, lai sistemātiski un mērķtiecīgi informētu sabiedrību un uzņēmējus, kas veic derīgo izrakteņu meklēšanas un izpētes darbus.

Sabiedrība derīgo izrakteņu ieguvi saista ar neatgriezeniskām izmaiņām ainavā, dabas vērību zaudēšanu, troksni, putekļiem, sabojātiem ceļiem. Atšķirībā no dabas aizsardzības sektora, kurā ir vairākas spēcīgas sabiedriskās organizācijas, ģeologu viedoklis sabiedrībā par dažādiem procesiem izskan reti. Aktīvākā sabiedriskā organizācija ir Latvijas Ģeologu savienība, bet par ministrijas izstrādātajiem normatīvo aktu projektiem un politikas dokumentiem atzinumus sniedz arī Latvijas Būvmateriālu ražotāju asociācija, biedrība „Latvijas Ceļu būvētājs”, Latvijas Kūdras ražotāju asociācija un Nacionālā kūdras biedrība.

Sabiedrības noraidošā attieksme vairumā gadījumu saistīta ar ierobežotām zināšanām un pieredzi tieši minerālu un rūdu resursu meklēšanā un izpētē, kā arī kalnrūpniecības sektora pieredzi citās valstīs.

# 3. Ekonomiskie instrumenti zemes dzīļu izmantošanā un zemes dzīļu izmantošanas nozīme tautsaimniecībā

## 3.1. Dabas resursu nodoklis

Dabas resursu nodokļa likums, kas ir viens no būtiskākajiem ekonomiskajiem instrumentiem dabas resursu efektīvā pārvaldībā, nosaka likmes par dabas resursu ieguvi. 60% no nodokļa iemaksām par dabas resursu izmantošanu nonāk attiecīgās pašvaldības, kuras teritorijā notiek ieguve, vides aizsardzības speciālajā budžetā, 40 % – tiek ieskaitīti valsts budžetā.

Šobrīd ar nodokli apliek 21 zemes dzīļu resursu veidu, kuri pārsvarā ir bieži sastopamie derīgie izrakteņi, kā arī virszemes un pazemes ūdeņi. Tajā pašā laikā perspektīvie un neizpētītie resursi, ko nākotnē varētu iegūt, šobrīd ar nodokli netiek aplikti, kas, plānojot tautsaimniecības attīstību, būtu jāņem vērā. Līdz ar to būtu nepieciešams apzināt situāciju un noteikt nodokļa likmes arī par perspektīvajiem iegūstamajiem zemes dzīļu resursiem, t.sk. metālu rūdām.

Par ogļūdeņražu ieguvi valsts zemēs šobrīd valstī noteikta valsts nodeva. Ekonomikas ministrija ir izteikusi priekšlikumu iekļaut ogļūdeņražus ar dabas resursu nodokli apliekamo objektu sarakstā, lai veicinātu šo zemes dzīļu resursu ekonomiski efektīvu izmantošanu, kā arī novērstu nevienlīdzīgu attieksmi pret citu derīgo izrakteņu ieguvi, kam dabas resursu nodoklis tiek piemērots. Vides politikas pamatnostādnēs 2014.-2020.gadam norādīts, ka nepieciešams izvērtēt un aktualizēt dabas resursu nodokļa likmju efektivitāti.

## 3.2. Zemes dzīļu izmantošanas nozīme tautsaimniecībā

Pasaulē pieaug pieprasījums jaunām (augstajām) tehnoloģijām un līdz ar to – pēc minerālajām izejvielām, kas nepieciešamas tehnoloģiju attīstībai kā arī pieprasījums pēc. Lai mazinātu Eiropas Savienības atkarību no jaunajām tehnoloģijām nepieciešamajām ievestajām izejvielām, īpaši retzemju metāliem, Eiropas komisija izveidojusi retzemju resursu kompetences tīklu (*The European Rare Earths Competency Network* (ERECON)). ERECON tīmekļa vietnē norādīts, ka ES importē vairāk kā 90% no retzemju metāliem un ka nepieciešams intensificēt ģeoloģisko izpēti[[16]](#footnote-16).

Lai uzlabotu ilgtermiņa pieejamību izejvielām, Eiropas Komisija 2008.gadā apstiprināja Izejvielu iniciatīvu („*The raw materials initiative — meeting our critical needs for growth and jobs in Europe*”[[17]](#footnote-17)), kas ir saistoša arī Latvijai Iniciatīvā norādīts, ka „Eiropas Savienība ir lielā mērā atkarīga no tādu augsto tehnoloģiju metālu importa kā, piemēram, kobalts, platīns, retzemju metāli un titāns. Lai gan šie metāli bieži ir nepieciešami pavisam nelielos daudzumos, tie ir arvien nozīmīgāki tehnoloģiski modernu izstrādājumu izstrādē”. Iniciatīvas apspriešanas gaitā Latvija solīja vērtēt iespējas piedalīties izejvielu Eiropas inovācijas partnerības pārvaldības struktūrās, galvenokārt darba grupās, atbilstoši plānotajām specifiskajām darbības jomām.

Eiropas Komisija stratēģijas „Eiropa 2020” ietvaros īsteno pamatiniciatīvu „Resursu ziņā efektīva Eiropa”, jo ir uzsvērta nepieciešamība nodrošināt Eiropas Savienības ilgtspējīgu apgādi ar izejvielām, ievērojot to būtisko nozīmi arī rūpniecības attīstībai un ņemot vērā pastāvošos izejvielu apgādes un resursu efektivitātes izaicinājumus un riskus, pieaugot globālajai konkurencei izejvielu jomā.

Latvijā ieguves rūpniecība pamatā specializējas grants un smilts karjeru izstrādē, dolomīta un māla ieguvē, kā arī kūdras ieguvē. Kopējā Latvijas tautsaimniecības nozaru struktūra liecina, ka **ieguves rūpniecība un karjeru izstrāde kopējā iekšzemes kopproduktā** veido ļoti nelielu daļu – 2013.gadā tikai 0,6%, lai arī kopš 1995.gada novērojams šīs nozares daļas tautsaimniecībā pieaugums. Tomēr jāņem vērā, ka atsevišķās pašvaldībās ieguves rūpniecība ir nozīmīgs darba devējs.

2.tabula

**Latvijas tautsaimniecības struktūra, %**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **1995** | **2000** | **2005** | **2008** | **2010** | **2012** | **2013** |
| Lauksaimniecība, mežsaimniecība, zvejniecība | 8,3 | 4,5 | 3,9 | 3,0 | 5,0 | 5,0 | 4,1 |
| **Ieguves rūpniecība un karjeru izstrāde** | **0,1** | **0,1** | **0,3** | **0,4** | **0,6** | **0,6\*** | **0,6\*** |
| Apstrādes rūpniecība | 20,4 | 14,4 | 12,9 | 10,8 | 13,3 | 14,5 | 14,0 |
| Pārējā rūpniecība | 5,9 | 4,1 | 3,0 | 3,9 | 4,7 | 4,4 | 4,9 |
| Būvniecība | 5,1 | 6,8 | 7,0 | 10,1 | 5,3 | 6,1 | 6,4 |
| Tirdzniecība, izmitināšana ... | 11,4 | 18,5 | 21,6 | 18,8 | 17,3 | 17,9 | 17,7 |
| Transports un uzglabāšana | 11,3 | 9,5 | 10,5 | 8,1 | 11,4 | 12,1 | 11,4 |
| Citi komercpakalpojumi | 20,7 | 25,1 | 25,7 | 28,4 | 27,3 | 26,1 | 27,5 |
| Sabiedriskie pakalpojumi | 16,8 | 17,0 | 15,1 | 16,5 | 15,2 | 13,2 | 13,4 |
| **Kopā** | **100** | **100** | **100** | **100** | **100** | **100** | **100** |

\* EM novērtējums

Avots: CSB datu bāze, [www.csb.gov.lv](http://www.csb.gov.lv), 29.09.2014.

Kopumā ekonomiskā krīze skāra arī ieguves rūpniecības produkcijas apjomus, kas 2009.gadā, salīdzinot ar 2007.gadu, samazinājās par vairāk nekā 20%. Pirms krīzes produkcijas apjomu ieguves rūpniecība sasniedza 2013.gadā. Pēdējos desmit gados Latvijas rūpniecības produkcijas apjoms pakāpeniski pieaug, kas veicina kopējo tautsaimniecības izaugsmi. Ieguves rūpniecības un karjeru izstrādes izaugsme pirms krīzes un pēc krīzes periodā bija saistīta ar tās saskares nozares – būvniecības pieprasījumu pēc izejmateriāliem. Bez tiešās ietekmes uz tautsaimniecību, katrai nozarei ir pakārtotā ietekme uz pārējām tautsaimniecības nozarēm. Katras nozares sašaurināšanās (vai attīstība) ietekmē visu pārējo nozaru attīstību – tiek ietekmētas preču un pakalpojumu plūsmas, starpnozaru un ārējie ekonomiskie sakari, izmaiņas ražošanas tehnoloģijās, iekšzemes kopprodukta veidošanās un tā izlietojums.

1.attēls

**Rūpniecības produkcijas apjoma izmaiņas**

2010.gads = 100

Avots: CSP

Ieguves rūpniecībā un karjeru izstrādē darba vietu skaits veido 0,35% no kopējā darbavietu skaita tautsaimniecībā. Jāatzīmē, ka krīzes laikā darba vietu skaits ieguves rūpniecībā un karjeru izstrādē saruka par 10%, kamēr vidēji tautsaimniecībā par vairāk nekā 20%. Sākot ar 2011.gadu, ieguves rūpniecībā un karjeru izstrādē darba vietu skaits pamazām pieaug, 2013.gadā sasniedzot jau gandrīz 2,99 tūkstošus darba vietu. Uzņēmējdarbības rādītāji ieguves rūpniecības sektorā doti 3.pielikumā.

Latvijā ekonomikas lejupslīdes gados krasi samazinājās arī nefinanšu investīciju apjomi. 2009.gadā investēšanas aktivitātes turpināja samazināties visās nozarēs, t.sk. preču ražošanas sfērā – par 45,6% un pakalpojumu sfērā – par 28% attiecībā pret 2008.gadu. Visbūtiskāk investīcijas samazinājās būvniecībā (par 46,1%), finanšu un apdrošināšanas darbībā (par 55,2%) un apstrādes rūpniecībā (par 53,1%). Ieguves rūpniecībā un karjeru izstrādē investīciju apjomi gan pirms krīzes, gan sākot ar 2010.gada beigām ir relatīvi mazi – 2011.gadā tikai 0,7% no kopējām nefinanšu investīcijām, savukārt apstrādes rūpniecībā – 14,3%.

Savukārt, salīdzot Latviju ar citām Eiropas Savienības dalībvalstīm, Latvijā rādītājs attiecībā uz ieguves rūpniecība un karjeru izstrādes nozares īpatsvaru iekšzemes kopproduktā ir tuvu Eiropas Savienības vidējam rādītājam. Lielāks nozares īpatsvars ir Dānijā, Nīderlandē un Polijā, kur ir bagātīgas naftas dabasgāzes, akmeņogļu u.c. derīgo izrakteņu iegulas. Pēc EUROSTAT datiem Latvijā 2012.gadā ieguves rūpniecība un karjeru izstrādes nozares pievienotā vērtība faktiskajās cenās bija 116,6 milj.eiro, savukārt Igaunijā –  203 milj.eiro, Somijā – 709 milj.eiro, Polijā – 8 397,5 milj.eiro, Norvēģijā – 91 841,4 milj.eiro. Ieguves rūpniecības īpatsvars iekšzemes kopprodukts Eiropas Savienības dalībvalstīs attēlots 3.pielikumā.

Salīdzinoši valstīs, kurās ieguves rūpniecības nozare ir ļoti attīstīta un ir saistīta arī plašāku resursu veidu ieguvi, investīciju apjomi ir ievērojami lielāki. Kanāda, kura ir viena no pasaules līdervalstīm ieguves rūpniecībā, piesaista 18% no globālajām investīcijām, pārspējot Austrāliju, ASV un Meksiku. Jāatzīmē, ka Kanāda pašlaik iegūst un pārstrādā aptuveni 60 veidu minerālus un metālus. Uzkrātās ārvalstu tiešās investīcijas Kanādas metālisko minerālu un metālu izstrādājumu ražošanas nozarē 2011.gadā sasniedza 60,9 miljardus ASV dolāru. Kanādas kalnrūpniecības un metālu uzņēmumi 2011.gadā ieguldīja 590 milj. ASV dolārus pētniecībā un attīstībā (turpmāk – R&D) un nodarbināja 6 000 R&D darbiniekus. Inovācija ir vērsta uz sārņu apsaimniekošanu, energoefektivitātes un efektīvas izpētes jautājumiem[[18]](#footnote-18). Pieaugošā interese par reto elementu iegūšanu ir veicinājusi ievērojamus izpētes darbus visā valstī. Kopējie Kanādas ieguves rūpniecības rādītāji konsekventi pieaug – ieguves un pārstrādes apjomi 2011.gadā sasniedza 50,3 miljardus ASV dolāru, eksporta apjomi – 43,2 miljardus ASV dolāru, investīciju apjomi – 12,5 miljardus ASV dolāru, nodarbinot 57 tūkstošus darbinieku, tajā pašā laikā pieaugot arī importa apjomiem līdz 16,8 miljardiem ASV dolāru[[19]](#footnote-19).

Latvijā šobrīd netiek iegūtas metālu rūdas un metāli. Veicot indikatīvu novērtējumu, attīstot zemes dzīļu izpēti Latvijā un uzsākot attiecīgas aktivitātes, varētu tikt piesaistītas ievērojamas investīcijas un varētu tikt izveidotas jaunas darba vietas. Sākuma stadijā pakārtoti ietekmēs transporta nozari un apkalpojošās nozares, radot vēl papildus jaunas darba vietas. Būtisks ieguvums no šādu izpētes darbu īstenošanas, kurām tiktu piesaistītas ievērojamas investīcijas, būtu zināšanu pārnese no pasaules vadošajām valstīm ieguves rūpniecības jomā. Pozitīvu izpētes rezultātu gadījumā un tālāk attīstot ieguves rūpniecību citu derīgu zemes dzīļu resursu ieguvē, kuras Latvijā šobrīd neiegūst, bet nākotnē varētu iegūt, attīstītos saistītās nozares – transports un loģistika, mašīnbūve un metālapstrāde, ķīmijas un ķīmijas produktu ražošana, kā arī ievērojami pieaugtu Latvijas eksporta apjomi, vienlaikus nodrošinot ar vietējiem resursiem esošos uzņēmumus un attīstot jaunus ar konkrēto iegūto resursu tālāku apstrādi un izmantošanu saistītos uzņēmumus.

Rūpniecības attīstības noturīgumam jārada atbilstoša vide un nosacījumi, tai skaitā, pārstrukturējot ražošanu uz precēm ar augstāku pievienoto vērtību, kas ļautu ģenerēt augstākus ienākumus un attiecīgi arī uzlabotu iedzīvotāju ienākumu līmeni. Kā piemēru var atzīmēt pagaidām neizmantoto iespēju ražot no Latvijas māliem keramzītu, no kvarca smiltīm stiklu, stikla šķiedru un citus izstrādājumus, nepietiekami apzinātās iespējas ražot no dolomītiem augstas kvalitātes šķembas ceļu būvei. Šos izstrādājumus var sekmīgi eksportēt. Šajā jomā ir nepieciešams turpināt plašus pētījumus un veicināt sadarbību starp dažādu nozaru speciālistiem. Vietējo resursu izmantošanas dažādošana, liekot uzsvaru uz izstrādājumiem ar pievienoto vērtību, būtu ieguldījums Latvijas un tās reģionu ekonomiskajā attīstībā.

# 4.Tiesības uz derīgajiem izrakteņiem citās valstīs un normatīvais regulējums

## 4.1. Tiesības uz derīgajiem izrakteņiem

Eiropas Savienības dalībvalstīs īpašumtiesības uz derīgajiem izrakteņiem dažādās valstīs ir atšķirīgas un ir atkarīgas no derīgo izrakteņu veida.[[20]](#footnote-20) Vērtīgāki derīgie izrakteņi – metālu rūdas, energoresursi, kā arī daļa industriālo minerālu un tiesības uz to meklēšanu, izpēti un ieguvi pieder valstij. Pārējie derīgie izrakteņi parasti pieder zemes īpašniekam. Derīgo izrakteņu iegūšanai zeme dažkārt tiek atsavināta, izmaksājot kompensāciju, vai arī zemes īpašniekam – valstij vai privātīpašniekam – derīgo izrakteņu ieguvējs maksā par tiesībām iegūt derīgos izrakteņus (*royalty payments*).

Tālāk sniegti piemēri par situāciju dažās ES dalībvalstīs un Kanādā, kas raksturo kopīgās tendences.

**Lietuvā** visu veidu derīgie izrakteņi pieder valstij. Zemes īpašnieks bez licences savā zemē derīgos izrakteņus drīkst iegūt 0,5 ha platībā līdz 2 m dziļumam.

Arī **Ungārijā, Slovēnijā** un **Spānijā** visi derīgie izrakteņi pieder valstij.

**Igaunijā** valstij pieder pamatiežu māli, dolomīts, fosforīts, kristāliskais būvakmens, kaļķakmens, kvarca smiltis, degslāneklis, kā arī visi derīgie izrakteņi valsts zemēs. Pārējie derīgie izrakteņi, izņemot tos, kas atrodas pirmsleduslaikmeta iežos, pieder zemes īpašniekam.

**Luksemburgā** valstij pieder visi derīgie izrakteņi, kas atrodas dziļāk par 6m, līdz 6m dziļumam derīgie izrakteņi pieder privātpersonām.

**Polijā** valstij pieder derīgie izrakteņi, ko iegūst ar šahtu vai urbumu metodi, bet privātpersonām pieder derīgie izrakteni, ko iegūst ar karjeru metodi.

**Zviedrijā** izdala koncesijas minerālus (metāla rūdas, virkne industriālo minerālu, ogles, nafta) un neindustriālos minerālus, t.i. pārējos derīgos izrakteņus. Ja par industriālo minerālu[[21]](#footnote-21) ieguvi valsts ar zemes īpašnieku nevar vienoties, iespējama zemes piespiedu atpirkšana.

**Austrijā** valsts īpašumā ir akmens sāls, ogļūdeņraži un ieži, kas satur urānu un toriju. Tiek izdalīti „brīvie minerāli”, piem., metālu rūdas, ģipsis, kaļķakmens, kvarcs, māli utt, kas nepieder zemes īpašniekam. Zemes īpašniekam pieder „pārējie minerāli”, t.i. smilts, grants u.tml.

**Kanādā** pārsvarā zemes dzīles pieder valstij, bet nelielā daļā valsts teritorijas zemes dzīles pieder zemes īpašniekam. Piemēram, Saskačevanas provincē privātā īpašumā ir 20% zemes dzīļu. Kvebekas provincē pirms divdesmit gadiem zemes dzīles piederēja zemes īpašniekiem. Izstrādājot un attīstot kalnrūpniecību reglamentējošos normatīvos aktus, īpašumtiesības pakāpeniski, nosakot pārejas posmu un noteikumus tika atgrieztas valstij, ieviešot jēdzienu „tiesības uz minerāliem”.

## 4.2. Normatīvais regulējums

**Somijas** Ģeoloģijas dienests nodrošina sabiedrību un industriju ar ģeoloģisko informāciju, kā arī īsteno pētījumu programmas, lai attīstītu jaunākās tehnoloģijas un veicinātu to izmantošanu, kalpo kā Zemes zinātņu ekselences centrs.

**Kanādā** ir nosacījums, ka trīs gadu laikā izpētē jāiegulda noteikts finansējums. Ģeoloģiskā informācija jānodod valstij. Izpētes kompānija pēc tam „projektu” (izpētes rezultātus, kas garantē tiesības veikt ieguvi) pārdod ieguves kompānijām vai investoriem.

Minerālresursu meklēšana, izpēte un ieguve ilgstošs process, vairāku desmitu gadu garumā. Pirmais tās posms ir saistīts ar iespējamā potenciāla izpēti, kuru galvenokārt nodrošina privāti izpētes uzņēmumi, kas uzņemas būtisku risku un kurš ne vienmēr beidzas ar pozitīviem rezultātiem. Tāpēc meklēšanas un izpētes uzņēmumiem, veiksmīga izpētes rezultāta gadījumā, pieder tiesības pārdot izpētes rezultātus (faktiski – ieguves tiesības) konkrētam ieguves uzņēmumam.

**Visās Eiropas Savienības valstīs, kā arī Kanādā**, derīgo izrakteņu meklēšanai, izpētei un ieguvei jāsaņem licences vai atļaujas, ko noteiktā kārtībā izsniedz kompetentās valsts vai pašvaldību iestādes. Tiek noteikti meklēšanas un izpētes licences laukumi (*claims*), kuros izpētes kompānijai ir ekskluzīvas tiesības veikt izpēti, jo veiksmīga izpētes procesa rezultātā izpētes kompānijai vienlaikus pieder tiesības arī uz atklātajiem minerālresursiem. Valsts privātās izpētes kompānijas un citus interesentus nodrošina ar ģeoloģisko informāciju (kartes u.c.), izsniedz izpētes un meklēšanas licences, saņemot noteiktā kārtībā atrunāto informāciju par izpētes rezultātiem un samaksu par izpētes un meklēšanas licenci uz noteiktu laika posmu. Valsts institūcija neīsteno pašu ģeoloģisko izpēti, jo tā īstenošanai nepieciešama specifiskas zināšanas un prasmes, kuras uzkrāt valsts pārvaldes institūcijās nebūtu lietderīgi.

# 5. Problēmas zemes dzīļu izmantošanā un būtiskākie risinājumi

Ievērojot koncepcijā minēto, identificētas galvenās problēmas zemes dzīļu izmantošanā un piedāvāti iespējamie risinājumi, lai nodrošinātu investoriem pievilcīgu vidi.

|  |
| --- |
| *No M.Tarlapa (zv.adv.birojs „Raidla, Lejiņš & Norcous” ziņojuma)*  Tā kā Latvijas teritorijā kalnrūpniecība un derīgo izrakteņu ieguve līdz šim bijusi maz attīstīta, arī attiecīgais Civillikuma regulējums laika gaitā nav pielāgojies mūsdienu tendencēm, savukārt Likums salīdzinājumā ar citu valstu līdzīga satura normatīvajiem aktiem ir vispārīgs un nesniedz precīzu priekšstatu par zemes dzīļu apgūšanas procesu. Šāds tiesiskais regulējums potenciāliem investoriem ar pieredzi un zināšanām derīgo izrakteņu izpētē un ieguvē nav saprotams un tādēļ liedz pieņemt investīciju lēmumus. |

5.1. Iestādes un institūcijas. Valsts pārvaldība zemes dzīļu izmantošanā ir sadrumstalota, par zemes dzīļu valsts pārraudzību atbildīgo institūciju kapacitāte ir nepietiekama. Turklāt Centra juridiskais statuss – valsts komercsabiedrība – ne vienmēr ir piemērots valsts funkciju veikšanai. Licenču izsniegšana ir nodalīta un atrodas Valsts vides dienesta kompetencē. Vairumā Eiropas valstu ir ģeoloģijas dienests vai tam pielīdzināma institūcija, kas nodarbojas ar zemes dzīļu resursu apzināšanas un to izmantošanas jautājumiem visplašākajā nozīmē. Arī Latvijā tāda institūcija līdz 2005.gadam bija Valsts ģeoloģijas dienests, kurš gan izsniedza zemes dzīļu izmantošanas licences, gan uzturēja ģeoloģisko informāciju. Nepieciešams koncentrēt zemes dzīļu izmantošanas un aizsardzības jautājumus vienā iestādē.

5.2. Normatīvais regulējumspašlaik neļauj izmantot zemes dzīles tādā veidā kā to dara Somijā vai Kanādā un kas nodrošinātu nozares mūsdienīgu attīstību. Latvijā nav jēdziena „tiesības uz minerāliem” (*mineral rights*), tiesības uz zemes virsmu (*surface rights*), maksājumi par minerālo labumu iegūšanu (*royalties*), nav definēti meklēšanas un izpētes nogabali (*claim area*), nav noteikta ekonomiski pamatota un laikā ierobežota maksa par zemes dzīļu izpētes procesu, nav paredzēts normatīvais regulējums līdzekļu uzkrāšanai (depozītam), lai nodrošinātu iespējamās ieguves vietas slēgšanu, nav noteikti kvalitatīvie kritēriji meklēšanas, izpētes un ieguves kompāniju piesaistei u.t.t. Ja Latvija vēlas piesaistīt investorus zemes dzīļu izmantošanā, normatīvais regulējums ir jāpilnveido.

Svarīgi ir uzsvērt ka derīgo izrakteņu meklēšanas un izpētes process parasti ir nodalīts no iegūšanas procesa, ņemot vērā uzņēmēju individuālās specializācijas un kapitāla koncentrācijas līmeni. Reti ir sastopami gadījumi, kad meklēšanas un izpētes darbus finansē zemes īpašnieks (jo viņam nav pārliecības par konkrēto resursu klātesamību) vai ieguves uzņēmējs (jo viņam nav pierādījumu par iespējamo minerālo resursu ieguves ekonomisko pamatotību un lietderību). Tāpēc tiesības meklēt un pētīt, kas ir saistīta ar būtisku resursu ieguldījumu ar neskaidru gala rezultātu, ir jāpapildina ar tiesībām meklēšanas un izpētes procesā iegūto rezultātu (t.sk. ar īpašumu saistītu minerālo resursu) pārdošanu (realizāciju) ieguves uzņēmumam.

Nav izstrādāts normatīvais regulējums, kas derīgo izrakteņu meklēšanā un ģeoloģiskajā izpētē pieļautu pieeju – „kas pirmais nāk, tas pirmais pēta”.

5.3. Zemes īpašumtiesības.Valsts iespējas plānot zemes dzīļu izmantošanu un piesaistīt investorus ir ierobežotas iepriekšējā punktā minēto iemeslu dēļ un tādēļ, ka zemes dzīles gandrīz neierobežoti pieder zemes īpašniekam. Zemes īpašniekiem vairumā gadījumu nav ne zināšanu, ne finansiālo iespēju, ne arī motivācijas veikt vai pasūtīt ģeoloģisko izpēti lielā dziļumā. Valsts līmenī zemes dzīļu izmantošanu var plānot, galvenokārt, attiecībā uz valsts un pašvaldību zemi, t.i. aptuveni 33,3% valsts teritorijas (neskaitot šelfa un ekonomiskās zonas platības). No valsts puses attīstīt un mērķtiecīgi plānot vai veicināt derīgo izrakteņu ieguvi vai kalnrūpniecību ir problemātiski.

Turklāt institūciju rīcībā nav pilnīgas informācijas par valsts un pašvaldību zemēm. Lai nodrošinātu investoriem pievilcīgu vidi, nepieciešama precīzāka informācija (gan skaitliska, gan ģeotelpiskā) par zemi, attiecībā, uz kuru valsts vai nu nepastarpināti vai sadarbībā ar valsts un pašvaldību komercsabiedrībām var plānot zemes dzīļu izmantošanu.

5.4. Ģeoloģiskā informācija.Ģeoloģiskāinformācija tiek uzkrāta, bet netiek sistemātiski analizēta un izmantot tautsaimniecības attīstībai. Tā nav digitālā un ģeotelpiskā formātā un nav publiski pieejama.

Nepieciešams veikt ģeoloģiskās informācijas sistēmā esošās ģeoloģiskās informācijas digitalizāciju ģeotelpiskā formātā, uzlabot infrastruktūru ģeoloģiskās izpētes materiālu (urbumu seržu paraugu, plānslīpējumu) uzglabāšanai, apstrādei, kā arī vides izglītības mērķiem un sabiedrības apziņas veidošanai par Latvijas zemes dzīlēm un to potenciālu. Izmantojot mūsdienu informāciju komunikāciju tehnoloģijas, nepieciešams sistemātiski apstrādāt un aktualizēt pieejamo ģeoloģisko informāciju, sastādīt lielmēroga kartes, prognozes par zemes dzīļu īpašībām, to resursiem un izmantošanas iespējām.

Minerālresursu ģeoloģiskās izpētes darbi pēdējo 25-30 gadu laikā nav veikti, bet agrāko gadu ģeoloģiskās izpētes materiāli vairāk ir orientēti, lai īstenotu ģeoloģiskās kartēšanas procesu. Latvijā nav izstrādātas prasības minerālu un rūdu meklēšanas un izpētes darbu organizēšanai un ar to saistītās informācijas sagatavošanai. Latvijā nav noteikta kārtībā, kāda meklēšanas un izpētes uzņēmums var pieteikt savu interesi minerālo resursu izpētei konkrētā teritorijā, t.sk. tiešsaistes formātā. Latvijā nav izveidota šādu pieteikumu reģistrs un nav pieredzes darbībā ar šādiem meklēšanas un izpētes reģistriem. Nepieciešams Latvijas ģeoloģiskās informācijas sistēmu piemērot rūdu meklēšanas un izpētes informācijas izsniegšanai, t.sk. tiešsaistē. Nepieciešams nodrošināt Latvijas līdzdalību ES līmeņa programmā, starptautiskajās kontaktbiržās un izstādes, lai piesaistītu meklēšanas, izpētes un ieguves uzņēmumu interesi.

Pilnveidojot normatīvo aktu sistēmu, jāpilnveido arī ģeoloģiskās informācijas iegūšanas, izmatošanas un izplatīšanas nosacījumi, izstrādājot attiecīgu kārtību. Nepieciešams arī attīstīt attiecīgu terminoloģiju.

5.5. Ekonomiskie instrumenti. Nepieciešams izvērtēt un aktualizēt dabas resursu nodokļa likmju efektivitāti, ka arī, ņemot vērā starptautisko praksi, noteikt nodokļa likmes resursiem, kam tās vēl nav noteiktas – mazizplatītiem un problemātiskiem resursiem, t.sk. metālu rūdām, kā arī ogļūdeņražiem. Nepieciešams noteikt meklēšanas un izpētes procesa licences izmaksu ekonomisko aprēķinus, kā arī labumu no minerālu ieguves (*royalty*) sadales mehānismu.

Šobrīd Latvijā nav pieredzes arī ieguvumu un labumu pārdalei (*royalty*) zemes īpašniekiem par iespējām iegūt to zemes dzīlēs piederošos derīgos izrakteņus. Šādas kompleksas (meklēšana, izpēte un iegūšana) fiskālās atbalsta sistēmas trūkums, neveicina īpašnieku interesi atbalstīt meklēšanas un izpētes procesu, savukārt minerālu resursu ieguves ekonomisko efektivitāti nevar aprēķināt, ja nav noteiktas (normatīvi apstiprinātas) visas iespējamās izmaksu pozīcijas.

5.6. Zemes dzīļu izmantošanas nozīme tautsaimniecībā.Netiek veikta sistemātiska analīze, aprēķini, jo nav iestādes, kas ar to sistemātiski nodarbotos. Būtu jāanalizē, kādas investīcijas šajā jomā pastāv un tās jāsagrupē, piemēram, investīcijas izpētē, investīcijas ieguvē, jāanalizē tirgū pastāvošie priekšnosacījumi, lai šīs investīcijas veiktu vai nu pati valsts, vai spētu piesaistīt ārējos resursus. Aprēķiniem jābalstās uz valsts labuma aizsardzības principa, aplēšot, cik valsts ir gatava ieguldīt, sniedzot iespēju derīgo ieguvējiem paturēt daļu ieguves rezultātu.

Latvijā šobrīd netiek iegūtas metālu rūdas un metāli. Veicot indikatīvu novērtējumu, attīstot zemes dzīļu izpēti Latvijā un uzsākot attiecīgas aktivitātes, varētu tikt piesaistītas ievērojamas investīcijas un izpētes darbiem varētu tiks izveidotas jaunas tiešās darba vietas, kas sākuma stadijā tieši ietekmēs transporta nozari un apkalpojošās nozares, radot vēl papildus jaunas darba vietas. Būtisks ieguvums no šādu izpētes darbu īstenošanas, kurām tiktu piesaistītas ievērojamas investīcijas būtu zināšanu pārnese no pasaules vadošajām valstīm ieguves rūpniecības jomā. Pozitīvu izpētes rezultātu gadījumā un tālāk attīstot ieguves rūpniecību citu derīgu zemes dzīļu resursu ieguvē, kuras Latvijā šobrīd neiegūst, bet nākotnē varētu iegūt, attīstītos saistītās nozares – transports un loģistika, mašīnbūve un metālapstrāde, ķīmijas un ķīmijas produktu ražošana, kā arī ievērojami pieaugt Latvijas eksporta apjomi, vienlaikus nodrošinot ar vietējiem resursiem esošos uzņēmumus un attīstot jaunus ar konkrēto iegūto resursu tālāku apstrādi un izmantošanu saistītos uzņēmumus.

5.7. Zemes dzīļu izmantošana un problemātiskie resursi.Problemātiskie resursi jeb *minerālresursi* atrodas ievērojamā dziļumā un vairumam zemes īpašnieku nav ne zināšanu, ne intereses, ne finansiālu iespēju tos izpētīt. Tādējādi, neskatoties uz pasaulē pieaugošo pieprasījumu pēc retzemju metāliem vai citiem elementiem, Latvijas zemes dzīles joprojām paliek nepētītas. Nepieciešama zemes dzīļu izmantošanas modeļa maiņa, ietverot institucionālo reformu, tiesiskā regulējuma pilnveidošanu, sabiedrības informēšanu un iesaistīšanu. Investoru piesaistei nepieciešama normatīvo aktu sistēma, kas nodrošina stabilus un nemainīgus nosacījumus ilgstošā laika posmā, jo meklēšanas, izpētes un ieguves process ir finanšu un laika ietilpīgs.

5.8. Sabiedrības informēšana.Uzsākot plašākas aktivitātes saistībā ar zemes dzīļu izmantošanu, nepieciešama pārdomāta sabiedrības informēšana, iesaistot zinātnisko sabiedrību un sabiedriskās organizācijas.

5.9. Komersanti. Nav nodalīti meklēšanas, izpētes un derīgā izrakteņa (mienrālresursu) ieguves komersanti un nav noteikta to atbildība, pienākumi un kompetences zemes dzīļu apguves procesā. Līdz ar to faktiski netiek risināts jautājums par nepieciešamās meklēšanas un izpētes darbu pieredzes uzkrāšanu. Nav noteiktas prasības ieguves uzņēmumiem, kas ļautu nodrošināt labāko pieejamo ieguves tehnoloģiju piesaisti un stratēģisko partnerību saistībā ar zemes dzīļu resursu apguvi.

Resursu ieguve tiek organizēta, piemērojot konkursu vai izsoli, tādējādi ierobežojot to komersantu, kas iegulda investīcijas meklēšanas un izpētes procesā, iespēju gūt atdevi no ieguldītajiem līdzekļiem. Konkursa un izsoles procedūras nenodrošina tiesības izpētes uzņēmējiem rīkoties savu ekonomisko interešu aizsardzībā un tādējādi ierobežo būtisku kapitāla piesaisti izpētes un tālākas derīgo izrakteņu ieguves procesam.

5.10. Valsts loma. Apsverams ir jautājums, vai valsts nosaka kādus principus attiecībā uz to, kādām kompānijām minerālresursu izpētes rezultātus drīkst pārdot. Vai valsts izmanto iespēju pirkt izpētes rezultātus, atmaksājot izdevumus un iespējamo peļņu atbilstoši normatīvajam aktam, ja tāds tiks izstrādāts?

# 6. Risinājuma varianti – tiesiskā regulējuma pilnveidošanas iespējas

Lai veicinātu zemes dzīļu izmantošanu, koncepcijā tiek piedāvāts:

**A variants. Normatīvais regulējums netiek pārskatīts un mainīts**. Šajā gadījumā, tāpat kā līdz šim, zemes dzīļu izmantošanā saglabāsies esošā situācija. Netiek veidota paredzama un ieguldījumiem pievilcīga vide, investoru piesaiste būs apgrūtināta, pat neiespējama.

A variantam nav ietekmes uz valsts un pašvaldību budžetiem.

**B** **variants**: **zemes dzīles tiek saglabātas privātpersonas īpašumā, nosakot konkrētus īpašuma tiesību aprobežojumus.** Tiek izmantots esošais normatīvo aktu ietvars, to papildinot un izdarot grozījumus.

Jau tagad normatīvie akti nosaka, ka zemes dzīļu īpašuma tiesību aprobežojumu var noteikt valsts nozīmes zemes dzīļu nogabalos, ja sabiedrības un valsts interesēs nepieciešams izmantot zemes dzīļu derīgās īpašības vai iegūt pazemes ūdeņus. Zemes īpašnieks, ar kuru noslēgts attiecīgs līgums, nedrīkst ierobežot vai traucēt ģeoloģisko izpēti. Par katru zemes dzīļu īpašuma tiesību aprobežojumu un zemes dzīļu vai to īpašību izmantošanas gadījumu Ministru kabinets lemj atsevišķi. Likumā noteikts, ka kārtību, kādā zemes īpašniekam aprēķināma un izmaksājama atlīdzība par īpašuma tiesību aprobežojumu, nosaka Ministru kabinets. Par atlīdzības apmēru, kas maksājams par īpašuma tiesību aprobežojumu, noslēdzama rakstveida vienošanās. Ministru kabineta noteikumi nosaka, ka vienreizēju atlīdzību par zemes dzīļu īpašuma tiesību aprobežojumu valsts nozīmes zemes dzīļu nogabalos aprēķina piecu procentu apmērā no zemes platības kadastrālās vērtības, kāda tā bijusi valsts nozīmes zemes dzīļu nogabala noteikšanas brīdī. Atlīdzību par zemes dzīļu īpašuma tiesību aprobežojumu zemes īpašniekam maksā tikai par to platību, zem kuras zemes dzīļu izmantošana ir aprobežota.

Pašlaik šis regulējums attiecas tikai uz zemes dzīļu derīgajām īpašībām un pazemes ūdeņiem. Tiesisko regulējumu var papildināt ar iespēju noteikt valsts zemes dzīļu nogabalu attiecībā uz minerālresursu meklēšanu, izpēti un ieguvi, kā arī ar nosacījumiem un aprobežojumiem šādā gadījumā. Izmantojot iepriekšējās izpētes rezultātus, zinātniskās atziņas vai resursa sabiedrisko nozīmību, valsts varētu noteikt zemes dzīļu nogabalus arī minerālresursa izmantošanai.

Šāda nogabala noteikšanas gadījumā: ja konkrētais īpašums ir svarīgs izpētei, bet zemes īpašnieks ne pie kādiem nosacījumiem, ko valsts vai komersants gatavi piedāvāt, nepiekrīt ģeoloģiskās izpētes veikšanai ar kontaktmetodēm (pārvietošanās pa īpašumu, ģeofizikālā izpēte, urbšana), un pats piecu gadu laika posmā neuzsāk ģeoloģisko izpēti, ieguldot noteiktu līdzekļu apjomu, zemes īpašnieks var saglabāt „virszemes tiesības” līdz noteiktam dziļumam vai slāņu ģeoloģiskai robežai.

Zemes īpašniekam pienāktos atlīdzība par izpētes darbu gaitā nodarītajiem zaudējumiem zemes virsmai (piemēram, kaitējums sējumiem vai mežaudzei), par atlīdzības lielumu izpētes veicējs vienojas ar zemes īpašnieku. Ja pēc vienošanās ar zemes īpašnieku tiek izmantotas zemes dzīles (veikta derīgo izrakteņu ieguve) zemes īpašniekam pienākas kompensācija, kuras apmērs, piemēram, piesaistīts pārdoto derīgo izrakteņu apjomam.

Būtībā zemes īpašniekam tiktu atsavinātas zemes dzīles, saglabājot zemes virsmas tiesības līdz noteiktam dziļumam vai slāņu ģeoloģiskai robežai. Šī varianta realizācijai jāgroza Civillikums un likums „Par zemes dzīlēm”.

Šo risinājumu var uzskatīt par „teritoriāli piesaistītu”, jo gadījumā, ja valstij vai komersantam ir interese par minerālresursu izpēti, tiek risināts katrs atsevišķais gadījums, piemēram, nosakot valsts zemes dzīļu nogabalu (neregulāras vai regulāras formas nogabalu, kas sākas noteiktā dziļumā) un papildus vienojoties ar katru „virszemes tiesību” īpašnieku par meklēšanas un izpētes veikšanu ar kontaktmetodēm konkrētā īpašumā.

B varianta stiprās puses:

1. esošā sistēma netiek mainīta ļoti kardināli, daļēji zemes dzīles joprojām pieder zemes īpašniekam, kuram, labvēlīgas un ieinteresētas attieksmes rezultātā, tiek saglabātas tiesības pašam veikt (finansēt) izpēti un meklēšanu un iespējas saņemt labumu no ieguves rezultātiem, ja tādi ir;
2. zemes īpašnieki varētu būt vairāk motivēti un ieinteresēti atļaut izpētes darbus.

B varianta vājās puses:

1. jautājums par zemes dzīļu izmantošanas veicināšanu netiek risināts kompleksi un neattiecas uz visu valsts teritoriju. Risinājums tiek meklēts „no gadījuma uz gadījumu”;
2. lai noteiktu valsts nozīmes nogabalu vai valsts nozīmes atradni, nepieciešami izpētes dati jeb ģeoloģiskā informācija. Minerālresursujeb Latvijai netradicionālu derīgo izrakteņu gadījumā valsts institūciju rīcībā esošā informācija par zemes dzīļu uzbūvi un īpašībām konkrētā teritorijā var nebūt pietiekama, lai pamatotu nogabala noteikšanu un zemes īpašnieku tiesību ierobežošanu;
3. palielinās administratīvais slogs, slēdzot lielu skaitu līgumu ar zemes īpašniekiem, kuru uzraudzība varētu būt tehniski apgrūtinoša.

**B varianta ietekme uz valsts un pašvaldību budžetiem**

|  |  |  |  |  |  |
| --- | --- | --- | --- | --- | --- |
|  | **Turpmākie trīs gadi (tūkst.eiro)** | | | | |
| **2015.gads** | | **2016.gads** | | **2017.gads** |
| Kopējās izmaiņas budžeta ieņēmumos t.sk.: | Nav precīzi aprēķināms | | Nav precīzi aprēķināms | | Nav precīzi aprēķināms |
| Izmaiņas valsts budžeta ieņēmumos | Ieņēmumi varētu pieaugt – maksas par licencēm, nodokļu maksājumu pieaugums, ievērojot, ka radīti labvēlīgi apstākļi investīcijām | | | | |
| Izmaiņas pašvaldību budžeta ieņēmumos | Ieņēmumi var pieaugt no nodokļiem, ko radīs jaunas darba vietas | | | | |
| Kopējās izmaiņas budžeta izdevumos t.sk.: | Nav precīzi aprēķināms | | Nav precīzi aprēķināms | | Nav precīzi aprēķināms |
| Izmaiņas valsts budžeta izdevumos | Paredzami izdevumi, kas saistīti ar ģeoloģiskās informācijas nodrošināšanu sabiedrībai un iesaistīto valsts iestāžu kapacitātes celšanu | | | | |
| Izmaiņas pašvaldību budžeta izdevumos | Projekts šo jomu neskar | Projekts šo jomu neskar. | | Projekts šo jomu neskar. | |
| Kopējā finansiālā ietekme: | Nav precīzi aprēķināms | Nav precīzi aprēķināms | | Nav precīzi aprēķināms | |
| Finansiālā ietekme uz valsts budžetu | Nav precīzi aprēķināms | Nav precīzi aprēķināms | | Nav precīzi aprēķināms | |
| Finansiālā ietekme uz pašvaldību budžetu | Nav precīzi aprēķināms | Nav precīzi aprēķināms | | Nav precīzi aprēķināms | |
| Detalizēts ieņēmumu un izdevumu aprēķins | Nav precīzi aprēķināms | Nav precīzi aprēķināms | | Nav precīzi aprēķināms | |
| Cita informācija | Nav | Nav | | Nav | |
| Izmaiņas budžeta izdevumos no N+4 līdz N+7 gadiem | Nav precīzi aprēķināms | Nav precīzi aprēķināms | | Nav precīzi aprēķināms | |

**C variants**: **zemes dzīles turpmāk pieder valstij ar privātpersonu tiesībām saglabāt „zemes virsmas” tiesības**.

Tiesības uz minerāliem (*mineral rights*, minerāltiesības) var atdalīt no tiesībām uz zemes virskārtu. Tiesības uz minerāliem jeb minerāltiesības ir tiesības pētīt un iegūt minerālus, kas atrodas zināmā zemes dziļumā. Virszemes tiesības (*surface rights*) ir tiesības izmantot zemi, augsni, iegūt derīgos izrakteņus, kas atrodas zem augsnes – smilti, granti, mālu, kūdru u.tml.

Risinājums būtu novilkt nosacītu horizontālu līniju zemes dzīlēs, no kuras *minerāltiesības* (1) vai „pirmpirkuma tiesības” uz *minerālresursu* izmantošanu (2) piederētu valstij. Šī līnija varētu atrasties, piemēram, 300, 100 vai 50 m dziļumā vai kādā citā pamatotā dziļumā, tādā, kas faktiski neietekmē īpašnieka tiesības un iespējas izmantot „zemes virsmu” un gūt visus labumu no tās izmantošanas. Otra iespēja ir minerāltiesību līniju novilkt pa ģeoloģisko robežu, piemēram pa leduslaikmeta nogulumu robežu.

Latvijā atklātā karjera dziļumu pašlaik plāno līdz 50 metriem, tātad, var uzskatīt, ka tas ir dziļums, līdz kuram Latvijai tradicionālo derīgo izrakteņu ieguve ar karjera metodi pašlaik ir praktiski iespējama un ekonomiski izdevīga. Dziļākie ūdens ieguves urbumi ir ap 200m, minerālūdeņiem – 300m. Nevienu „cieto” derīgo izrakteni Latvijā tik dziļi neiegūst.

*Minerāltiesības* varētu noteikt kā atsevišķas valsts tiesības uz nekustamā īpašumā esošajām zemes dzīlēm vai kā īpašu valdījuma vai lietojuma tiesību veidu (iespējams, arī ierobežojumu par labu valstij). Tāpat var izmantot kādu citu juridisku risinājumu, kas apspriežams darba grupā un ar tiesību speciālistiem.

Normatīvajos aktos var noteikt pārejas periodu – piecus vai desmit gadus (atkarībā no derīgā izrakteņa veida), kurā zemes īpašnieks var veikt darbības, lai rosinātu vai personiski finansētu vai pats uzsāktu *minerālresursu* meklēšanu un izpēti. Ja šāda izpēte normatīvos aktos noteiktā kārtībā un apjomā netiek veikta, valstij to interesējošās teritorijās Ministru kabineta noteiktā kārtībā būtu tiesības noteikt licences laukumus, kuros veikt derīgo izrakteņu meklēšanu un ģeoloģisko izpēti būtu atļauts komersantam, kuram ir attiecīgas zināšanas, finansiālās un tehniskās iespējas. Valsts, izsniedzot attiecīgo licenci, komersantam izvirza prasības attiecībā uz veicamo darbu apjomu vai meklēšanas un izpētes procesam izlietotā finansējuma daudzumu noteiktā laika posmā. Tāpat komersantam būtu pienākums nodot valstij iegūto ģeoloģisko informāciju.

Zemes īpašniekam pienāktos atlīdzība par izpētes darbu gaitā nodarītajiem zaudējumiem zemes virsmai (piemēram, kaitējums sējumiem vai mežaudzei), par atlīdzības lielumu izpētes veicējs vienojas ar zemes īpašnieku. Ja tiek izmantotas zemes dzīles (veikta derīgo izrakteņu ieguve) zemes īpašniekam pienākas kompensācija, kuras apmērs, piemēram, piesaistīts pārdoto derīgo izrakteņu apjomam.

Nepieciešamie grozījumi normatīvajos aktos: likums „Par zemes dzīlēm”, Civillikums. Apsverama iespēja izstrādāt jaunu likumu, kas attiektos tikai uz *minerālresursiem* un *minerāltiesībām*.

Komersants, kam valsts izsniegusi licenci (attiecībā uz konkrētu teritoriju), ir tiesīgs veikt izpēti jebkurā īpašumā bez konkrētā īpašnieka piekrišanas un atļaujas. Komersanta pienākums ir ievērot licences nosacījumus, kā arī pēc meklēšanas, izpētes vai ieguves darbu pabeigšanas veikt rekultivāciju. Komersants valstij maksā nodokļus, tajā skaitā, par derīgo izrakteni (dabas resursu nodoklis). Tāpat komersantam jāveic iemaksas speciālā fondā, piemēram, garantijas fondā, vai kā citādi jānodrošina, to, ka tas finansiāli būs spējīgs veikt rekultivāciju. Ja komersants noteiktajā laikā vai apjomā rekultivāciju neveic, valsts, izmantojot garantijas fondu, var organizēt rekultivācijas veikšanu. Katrā ziņā valsts un komersanta attiecības, kā arī komersanta tiesības un pienākumus saistībā ar derīgo izrakteņu ieguvi varētu regulēt atsevišķā normatīvajā aktā.

Par šo zemes īpašumtiesību aprobežojumu – liegumu zemes īpašniekam izmantot meklēšanas vai zemes dzīļu izpētes rezultātā gūtos labumus – zemes īpašniekam pienāktos kompensācija (vai arī *royalty payment*) ko maksā ieguves kompānija. Ja derīgais izraktenis tiek atrasts un uzsākta tā ieguve – zemes īpašnieks saņem vienreizēju kompensāciju vai arī regulārus maksājumus (*royalty*). Tādejādi zemes īpašnieks nezaudē iespēju gūt labumu no iegūto *minerālresursu* realizācijas, ja viņa īpašumā tiek veikta ieguve. Komersantam jāmaksā arī citi valstī noteiktie nodokļi un nodevas.

C varianta stiprā puse:

1. izstrādāti nosacījumi, kas attiektos uz visu valsts teritoriju, ieviešot jaunu tiesību jēdzienu „tiesības uz minerāliem” jeb „minerāltiesības”;
2. administratīvi vienkāršāka meklēšanas un izpētes iespēju īstenošana.

C varianta vājās puses:

1. esošā sistēma tiek mainīta ļoti kardināli, kas prasītu pilnīgi jauna normatīvā regulējuma izstrādi, kura izstrāde un pieņemšana būtu salīdzinoši ilga;
2. atsevišķos gadījumus, kad zemes īpašnieks veic vai finansē izpētes un meklēšanas darbus ir apgrūtināti administrēt un uzraudzīt;
3. sagaidāmi nopietni daļas zemes īpašnieku iebildumi.

C varianta ietekme uz valsts un pašvaldību budžetiem

|  |  |  |  |  |  |
| --- | --- | --- | --- | --- | --- |
|  | **Turpmākie trīs gadi (tūkst.eiro)** | | | | |
| **2015.gads** | | **2016.gads** | | **2017.gads** |
| Kopējās izmaiņas budžeta ieņēmumos t.sk.: | Nav precīzi aprēķināms | | Nav precīzi aprēķināms | | Nav precīzi aprēķināms |
| Izmaiņas valsts budžeta ieņēmumos | Ieņēmumi varētu pieaugt – maksas par licencēm, nodokļu maksājumu pieaugums, ievērojot, ka radīti labvēlīgi apstākļi investīcijām | | | | |
| Izmaiņas pašvaldību budžeta ieņēmumos | Ieņēmumi var pieaugt no nodokļiem, ko radīs jaunas darba vietas | | | | |
| Kopējās izmaiņas budžeta izdevumos t.sk.: | Nav precīzi aprēķināms | | Nav precīzi aprēķināms | | Nav precīzi aprēķināms |
| Izmaiņas valsts budžeta izdevumos | Paredzami izdevumi, kas saistīti ar ģeoloģiskās informācijas nodrošināšanu sabiedrībai un iesaistīto valsts iestāžu kapacitātes celšanu | | | | |
| Izmaiņas pašvaldību budžeta izdevumos | Projekts šo jomu neskar. | Projekts šo jomu neskar. | | Projekts šo jomu neskar. | |
| Kopējā finansiālā ietekme: | Nav precīzi aprēķināms | Nav precīzi aprēķināms | | Nav precīzi aprēķināms | |
| Finansiālā ietekme uz valsts budžetu | Nav precīzi aprēķināms | Nav precīzi aprēķināms | | Nav precīzi aprēķināms | |
| Finansiālā ietekme uz pašvaldību budžetu | Nav precīzi aprēķināms | Nav precīzi aprēķināms | | Nav precīzi aprēķināms | |
| Detalizēts ieņēmumu un izdevumu aprēķins | Nav precīzi aprēķināms | Nav precīzi aprēķināms | | Nav precīzi aprēķināms | |
| Cita informācija | Nav | Nav | | Nav | |
| Izmaiņas budžeta izdevumos no N+4 līdz N+7 gadiem | Nav precīzi aprēķināms | Nav precīzi aprēķināms | | Nav precīzi aprēķināms | |

**D variants: izdalīt derīgos izrakteņus un zemes dzīļu nogabalus ar derīgām īpašībām kā atsevišķu īpašuma priekšmetu.**

Piedāvātais modelis balstītos uz Civillikuma 1042. panta grozīšanu, nosakot, ka zemes dzīlēs atrodošo derīgo izrakteņu un zemes dzīļu nogabalu ar derīgām īpašībām īpašumtiesības tiek regulētas ar speciālu likumu. Šāds speciālais likums, savukārt, ieviestu derīgo izrakteņu dalījumu valstij un zemes īpašniekam piederošajos derīgajos izrakteņos. Valstij un zemes īpašniekam piederošos derīgos izrakteņus noteiktu uz likuma pamata izdoti attiecīgus sarakstus saturoši Ministru kabineta noteikumi.

Diskutējams ir jautājums, kuri derīgie izrakteņi būtu jānosaka par valsts nozīmes īpašumā esošiem – visi vai daļa no pašlaik iegūstamajiem derīgo izrakteņu veidiem vai arī tikai tie derīgo izrakteņu vedi, ko potenciāli varētu atklāt nākotnē.

Nosakot valstij piederošos derīgos izrakteņus, vērā ņemami varētu būt kritēriji, kas definēti Igaunijas Zemes garozas likuma[[22]](#footnote-22) 3.panta otrajā daļā – saskaņā ar tiem valstij pieder derīgie izrakteņi atradnēs:

1. kurās derīgo izrakteņu apjoms vai kvalitāte ir nozīmīgi, vērtējot no valsts ekonomiskās attīstības viedokļa;
2. ja tajās esošie derīgie izrakteņi ir izmantojami preču ar eksporta potenciālu ražošanai;
3. kurās esošo derīgo izrakteņu ieguvei ir būtiska ietekme uz vidi vairākās pašvaldībās, vai arī tā pārsniedz valsts robežas.

Izvērtējami šādi kritēriji zemes dzīļu nogabalu ar derīgajām zemes dzīļu īpašībām noteikšanai:

1. sabiedrības intereses;
2. nozīme valsts tautsaimniecībā vai konkrētā reģionā.

Jāpiezīmē, ka minētajā atradņu un zemes dzīļu nogabalu sarakstā sākotnēji iekļaujama informācija par tām atradnēm un zemes dzīļu nogabaliem, kas atbilst izvirzītajiem kritērijiem un ir valstij jau zināmi. Savukārt attiecībā uz vēl neatklātām vai neizpētītām atradnēm vai zemes dzīļu nogabaliem nosakāma pieeja, ka neatkarīgi no to atklāšanas laika un atklājēja īpašumtiesības uz tiem piešķiramas valstij. Tai pat laikā atklājējam varētu tikt piešķirtas priekšrocības atradņu izpētē un apgūšanā.

Komersantu tiesības un pienākumi būtu līdzīgi kā minēts C variantā – veikt izpēti, kompensēt zemes īpašniekam zaudējumus, maksāt nodokļus, veikt iemaksas rekultivācijas fondā, veikt derīgo izrakteņu ieguves vietas rekultivāciju.

Būtiski paskaidrot, ka atradņu vai zemes dzīļu nogabalu ar derīgām īpašībām nodošana valsts īpašumā nenozīmē, ka valstij pašai jākļūst par derīgo izrakteņu izpētes un ieguves vai zemes dzīļu derīgo īpašību izmantošanas tirgus dalībnieku. Tas varētu notikt tikai un vienīgi Valsts pārvaldes iekārtas likuma 88. panta pirmajā daļā norādītajos gadījumos.

D varianta stiprā puses:

1. noteikti skaidri zemes dzīļu izmantošanas nosacījumi;
2. valsts var pienācīgi regulēt šo nozari un novērst šķēršļus zemes īpašnieku iracionālai rīcībai, kas neatbilst sabiedrības vajadzībām un kavē funkcionējoša tirgus izveidi šajā nozarē;
3. izstrādāti nosacījumi, kas attiektos uz visu valsts teritoriju;
4. administratīvi vienkāršāka meklēšanas un izpētes iespēju īstenošana.

D varianta vājās puses:

1. esošā sistēma tiek mainīta ļoti kardināli, kas prasītu pilnīgi jauna normatīvā regulējuma izstrādi, kura izstrāde un pieņemšana būtu salīdzinoši ilga, t.sk. jāgroza Civillikums;
2. paredzamas nopietnas diskusijas, lai vienotos par derīgajiem izrakteņiem kas ir valsts īpašums un par zemes dzīļu struktūrām;
3. sagaidāmi nopietni daļas zemes īpašnieku iebildumi.

D varianta ietekme uz valsts un pašvaldību budžetiem

|  |  |  |  |  |  |
| --- | --- | --- | --- | --- | --- |
|  | **Turpmākie trīs gadi (tūkst.eiro)** | | | | |
| **2015.gads** | | **2016.gads** | | **2017.gads** |
| Kopējās izmaiņas budžeta ieņēmumos t.sk.: | Nav | | Nav | | Nav precīzi aprēķināms |
| Izmaiņas valsts budžeta ieņēmumos | Ieņēmumi varētu pieaugt – maksas par licencēm, nodokļu maksājumu pieaugums, ievērojot, ka radīti labvēlīgi apstākļi investīcijām | | | | |
| Izmaiņas pašvaldību budžeta ieņēmumos | Ieņēmumi varētu pieaugt no nodokļiem, ko radīs jaunas darba vietas | | | | |
| Kopējās izmaiņas budžeta izdevumos t.sk.: | Nav | Nav | | Nav precīzi aprēķināms | |
| Izmaiņas valsts budžeta izdevumos | Paredzami izdevumi, kas saistīti ar ģeoloģiskās informācijas nodrošināšanu sabiedrībai un iesaistīto valsts iestāžu kapacitātes celšanu | | | | |
| Izmaiņas pašvaldību budžeta izdevumos | Projekts šo jomu neskar. | Projekts šo jomu neskar. | | Projekts šo jomu neskar. | |
| Kopējā finansiālā ietekme: | Nav | Nav | | Nav precīzi aprēķināms | |
| Finansiālā ietekme uz valsts budžetu | Nav | Nav | | Nav precīzi aprēķināms | |
| Finansiālā ietekme uz pašvaldību budžetu | Nav | Nav | | Nav precīzi aprēķināms | |
| Detalizēts ieņēmumu un izdevumu aprēķins | Nav | Nav | | Nav precīzi aprēķināms | |
| Cita informācija | Nav | Nav | | Nav | |
| Izmaiņas budžeta izdevumos no N+4 līdz N+7 gadiem | Nav | Nav | | Nav precīzi aprēķināms | |

**C un D variantiem kopīgais**:

Pilnveidojot zemes dzīļu izmantošanas normatīvo ietvaru, jāņem vērā, ka derīgo izrakteņu izpētes licences saņēmējam tiek piešķirta priekšroka, pretendējot uz derīgo izrakteņu ieguvi tā atklātajās atradnēs. Tādējādi tiek kompensēti ieguldījumi izpētes darbu veikšanā. Parasti izpētes veicējs šīs tiesības pēc savas izvēles var pret atlīdzību nodot trešajai personai, kas nodarbojas tieši ar derīgo izrakteņu ieguvi, noslēdzot par to attiecīgu civiltiesisku līgumu. Taču valstij būtu jārada regulējums, kas liedz izpētes veicējam ilgstoši kavēties ar atklāto atradņu apgūšanu. Piemēram, varētu tikt noteikts termiņš, kurā izpētes veicējam ir tiesības pašam atrast piemērotu derīgo izrakteņu ieguvēju. Ja tas netiek izdarīts, tad šīs tiesības pārņem valsts, ieguvējam izsniedzamajā licencē paredzot apmēru un kārtību saskaņā ar iepriekš izstrādātu metodiku, kādā kompensējami izpētes veicēja ieguldījumu attiecīgās atradnes atrašanā. Pretējā gadījumā netiktu sasniegts tiesiskā regulējuma reformas leģitīmais mērķis, jo zemes īpašnieku, kuri kavē zemes dzīļu apguvi, vietā faktiski iestātos izpētes licenču turētāji.

# 7. Turpmākās rīcības plānojums

Laika un rīcību plānojums atkarīgs no izvēlētā risinājuma varianta.

**A variants.** Normatīvais regulējums netiek pārskatīts un mainīts.

Laika plānojuma nav, pēc nepieciešamības tiek veikti grozījumi zemes dzīļu izmantošanu regulējošajos normatīvajos aktos.

**B** **variants**: **zemes dzīles tiek saglabātas privātpersonas īpašumā, nosakot konkrētus īpašuma tiesību aprobežojumus.**

Grozījumi Civilllikumā – 2016.gads.

Grozījumi likumā „Par zemes dzīlēm” un jauni Ministru kabineta noteikumi – 2018.gads.

**C variants**: **zemes dzīles turpmāk pieder valstij ar privātpersonu tiesībām saglabāt „zemes virsmas” tiesības**.

Grozījumi Civilllikumā – 2016.gads.

Grozījumi likumā „Par zemes dzīlēm” un jauni Ministru kabineta noteikumi – 2018.gads.

**D variants: izdalīt derīgos izrakteņus un zemes dzīļu nogabalus ar derīgām īpašībām kā atsevišķu īpašuma priekšmetu.**

Grozījumi Civilllikumā, 2016.gads.

Jauns likums „Par zemes dzīlēm” un jauni Ministru kabineta noteikumi – 2020.gads.

# 8. Pārskatu iesniegšanas kārtība

Lai nodrošinātu koncepcijā ietvertā risināju regulāru kontroli un uzraudzība VARAM, sadarbībā ar ieinteresētajām ministrijām līdz 2016.gada 31.decembrim sagatavo pārskata ziņojumu par paveikto un ja nepieciešams – grozījumu projektu Koncepcijai.

Ministru prezidente L.Straujuma

Vides aizsardzības un reģionālās

attīstības ministrs R.Naudiņš

**Iesniedzējs:**

Vides aizsardzības un reģionālās

attīstības ministrs R.Naudiņš

**Vīza:** valsts sekretārs G.Puķītis

20.10.2014. 16:50

10 880

D.Ozola, 67026518

[Dace.Ozola@varam.gov.lv](mailto:Dace.Ozola@varam.gov.lv)

1. Ministru kabineta 2008.gada 7.jūlija noteikumi Nr.524 „Valsts nozīmes zemes dzīļu nogabala „Dobeles struktūra” izmantošanas noteikumi” [↑](#footnote-ref-1)
2. Ministru kabineta 2007.gada 27.februāra noteikumi Nr.155 „Atlīdzības aprēķināšanas un izmaksāšanas kārtība par zemes dzīļu īpašuma tiesību aprobežojumu valsts nozīmes zemes dzīļu nogabalos” [↑](#footnote-ref-2)
3. Likuma „Par zemes dzīlēm” 10.panta otrā daļa, Ministru kabineta 2011.gada 6.septembra noteikumi Nr.696  “Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība” [↑](#footnote-ref-3)
4. Grūtups A., Kalniņš E.Civillikuma komentāri. Trešā daļa. Lietu tiesības. Īpašums. Otrais papildinātais izdevums. – Rīga: Tiesu namu aģentūra, 2002, 201.lpp. [↑](#footnote-ref-4)
5. Latvijas Republikas Satversmes komentāri. VII nodaļa. Cilvēka pamattiesības. Autoru kolektīvs prof. R.Baloža zinātniskā vadībā. – Rīga: Latvijas Vēstnesis, 2011. – 470.lpp [↑](#footnote-ref-5)
6. 2011.gada 1.janvārī stājās spēkā jauns likums – Sabiedrības vajadzībām nepieciešamā nekustamā īpašuma atsavināšanas likums, kas Saeimā pieņemts 2010.gada 14.oktobrī. Ar šā likuma spēkā stāšanos spēku zaudēja likums „Par nekustamā īpašuma piespiedu atsavināšanu valsts vai sabiedriskajām vajadzībām” [↑](#footnote-ref-6)
7. Atbilstoši Civillikuma 1043.pantam vienīgais aprobežojums ir aizliegums aizskart svešas robežas, rīkojoties ar savu īpašumu. [↑](#footnote-ref-7)
8. A. Grūtūps, E. Kalniņš. Civillikuma komentāri. Trešā daļa. Lietu tiesības. Īpašums. Otrais papildinātais izdevums. – Rīga: Tiesu namu aģentūra, 2002, 204. lpp. [↑](#footnote-ref-8)
9. В. Буковский (сост.). Свод гражданских узаконений губерний Прибалтийских (съ продолжениемъ 1912 -1914 г.г. и съ разъяснениями) въ 2 томахъ. Томъ I, содержащий Введение, Право семейственное, Право вещное и Право наследования. – Рига: Г. Гемпель и Ко, 1914, с. 372. [↑](#footnote-ref-9)
10. И. Тютрюмовъ. Гражданское Право. Изд. 2. – Тарту: Типография Г. Лаакманъ, 1927, с. 180. [↑](#footnote-ref-10)
11. Turpat. [↑](#footnote-ref-11)
12. Rozenfelds J. Īpašuma fiziskās vienotības (*ad caelum*) entropija Latvijas tiesībās. Jurista Vārds. 18. decembris 2012, Nr. 51(750). [↑](#footnote-ref-12)
13. Jānorāda, ka Likumā šajā vietā joprojām ir atsauce uz likumu „Par nekustamā īpašuma piespiedu atsavināšanu valsts un sabiedriskajām vajadzībām”, lai arī tas jau ir zaudējis spēku kopš 2011. gada 1. janvāra. [↑](#footnote-ref-13)
14. Rozenfelds J. Īpašuma fiziskās vienotības (*ad caelum*) entropija Latvijas tiesībās. Jurista Vārds. 18. decembris 2012, Nr. 51(750). [↑](#footnote-ref-14)
15. Latvijas zemes dzīļu resursi, V.Segliņa un A.J.Branguļa redakcijā. Rīga, Valsts ģeoloģijas dienests, 2001., 32 lpp [↑](#footnote-ref-15)
16. http://ec.europa.eu/enterprise/policies/raw-materials/erecon/index\_en.htm [↑](#footnote-ref-16)
17. http://eur-lex.europa.eu/LexUriServ/LexUriServ.do?uri=COM:2008:0699:FIN:en:PDF [↑](#footnote-ref-17)
18. The Mining Association of Canada, F&F 2012 — Facts and Figures of the Canadian Mining Industry (2012) [↑](#footnote-ref-18)
19. Economic & Business Data, 2013, Mining in Canada, Investment Case 2013 [↑](#footnote-ref-19)
20. Analysis of the competitiveness of the non-energy extractive industry in the EU <http://ec.europa.eu/enterprise/sectors/metals-minerals/files/sec_2007_771_en.pdf> [↑](#footnote-ref-20)
21. ES par industriālajiem minerāliem uzskata kaolīnu, laukšpatu, magnezītu, talku, bentonītu, diatomītu, sāli, kālija karbonātu (minerālmēslu izejviela) u.tml., kā arī būvmateriālu izejvielas, ja tās izmanto mērķiem, kas nav būvniecība, piemēram, kaļķakmeni. [↑](#footnote-ref-21)
22. Zemes garozas likums: Igaunijas Republikas likums. Riigi Teataja, I 2004, 84, 572, 2004. gada 23. novembris. Pieejams: <http://faolex.fao.org/cgi-bin/faolex.exe?database=faolex&search_type=query&table=result&query=ID:LEX-FAOC098321&format_name=ERALL&lang=eng>. [↑](#footnote-ref-22)